1Ndo' je' maw'o̱ ñ'oom na cwita'x'e'yo' no̱o̱ⁿ nacjoo' carta na jla'cwanom'yo'. Ñecuaa meiiⁿ ticoco tsaⁿs'a, 2sa̱a̱ jnaaⁿ' na jeeⁿ cwe' luaa' cwic'eeⁿ nn'aⁿ ñ'eⁿ nc'iaana, jo' chii yati cwii cwii tsaⁿs'a cocoom ndo' mati cwii cwii tsaⁿscu c'oom saaⁿ'aⁿ. 3Nquii tsaⁿs'a waa cwii nnom na matseixmaaⁿ na nnts'aaⁿ ñ'eⁿ scoom'm ndo' mati tsaⁿscu waa cwii nnom na matseixmaaⁿ na nnts'aaⁿ ñ'eⁿ saaⁿ'aⁿ. Wendyena quiandye ntyjeena nda̱a̱na na cala'canda̱a̱'ndyena ñ'oomwaa'. 4Tsaⁿscu titseixmaaⁿ na nntseintycwii'ñê nnom saaⁿ'aⁿ ee saaⁿ'aⁿ tseixmaⁿ cwenta jom, meiⁿ tsaⁿs'a titseixmaaⁿ na nntseintycwii'ñê nnom scoom'm ee scoom'm tseixmaⁿ cwenta jom. 5Cwe' jo' tintseintycwii'ñe ts'aⁿ nnom saaⁿ'aⁿ, nnom scoom'm sa̱a̱ ñequii'cheⁿ wanaaⁿ na nla'ljondyo' xeⁿ waa ñ'oom na jnda̱ t'maⁿ'yo' na ñe'calaneiⁿ'yo' nnom Ty'o̱o̱ts'om. Sa̱a̱ nchii na jndye xuee, tints'aana' na tileicala'quii n'om'yo' ndo' na ljo' nnts'aa Satanás na nla'tjo̱o̱ndyo'. 6Luaa' waa na matsjo̱o̱ cantyja 'naaⁿ' ñ'oomwaa', sa̱a̱ tintjei'yo' cwenta na tseixmaⁿna' ñ'oom na matsa̱'ntjomna'. 7Cantyja 'naⁿya toom cwe' cha'tso naⁿnom laxmaⁿna cha'na ja, sa̱a̱ tiñe'cwii xjeⁿ na mañequiaa Ty'o̱o̱ts'om na laxmaaⁿya. Ee ñ'eeⁿ nn'aⁿ waa cwii nnom na la'xmaⁿ, ndo' nt'omcheⁿ cwiicheⁿ ljo la'xmaⁿ. 8Nda̱a̱ joo naⁿnom na tyoo'unco ndo' mati joo yolcu na jnda̱ ljondye, matsjo̱o̱ na yati caljoo'ndyena na ñenquieena cha'na m'aaⁿ ja luaañe. 9Sa̱a̱ xeⁿ tileicwiquii n'omna na m'aⁿ ñenquieena, ñecuaa, c'uncona, ee yati na m'aaⁿ ts'aⁿ na we caⁿ, nchiiti na cwe' matseiqueeⁿ ts'oom na ñe'c'oom ñ'eⁿ ts'aⁿ. 10Sa̱a̱ nda̱a̱ 'o na jnda̱ tma'co'yo', luaa waa ñ'oom na matsa̱'ntjomna', nchii cwe' ñ'oom 'ndyo̱ ja, ñ'oom 'ndyoo nquii Ta Jesús jo': juu scuu' ts'aⁿ ticato̱ⁿ'ñê ñequio saaⁿ'aⁿ. 11Sa̱a̱ xeⁿ ma'ñeeⁿ saaⁿ'aⁿ, ticwanaaⁿ na ncoconnaaⁿ'aⁿ, matsona' na caljoyaandyennda'na. Ndo' mati juu saaⁿ'aⁿ, tintseityuii' ljeii 'naaⁿna. 12Nda̱a̱ nt'omndyo' 'o na jnda̱ t'unco'yo', luaa matsjo̱o̱ nnco̱, nchii matsa̱'ntjom Ta Jesús na caluii na ljo', xeⁿ na m'aaⁿ ts'aⁿ na matseiyu' sa̱a̱ scoom'm tyootseiyu' ndo' tsaⁿ'ñeeⁿ cwiljoya ts'om na m'aaⁿ ñ'eⁿñê, tinto̱ⁿ'ñê ñequio scoom'm. 13Ndo' cwii yuscu na matseiyu', xeⁿ saaⁿ'aⁿ tyootseiyu', sa̱a̱ cwiljoya ts'om na cwiljoo'ñe ñ'eⁿñê, tintseityueeⁿeⁿ ljeii na tocoom ñ'eⁿñe. 14Ee maqueⁿndyo̱o̱ Ty'o̱o̱ts'om saa' yuscu na tyootseiyu' nc'e na cwiluiiñê saa' yuscu na matseiyu'. Ndo' mati maqueⁿño̱o̱ⁿ scuu' ts'aⁿ na tyootseiyu' nc'e saaⁿ'aⁿ tseixmaⁿ ts'aⁿ na matseiyu'. Ee xeⁿ nchii na luaa' waa, quia jo' nda joona nla'xmaⁿ cha'na nda nn'aⁿ na tyoola'yu', sa̱a̱ na mayuu' maqueⁿna' nda joona cantyja 'naaⁿ' tmaaⁿ' cwentaa' Ty'o̱o̱ts'om. 15Sa̱a̱ xeⁿ juu ts'aⁿ na tyootseiyu' ñe'catseityueeⁿ'eⁿ ljeii na tocoom ñ'eⁿ saaⁿ'aⁿ oo scoom'm, quia jo' ñecuaato na ca'ñeeⁿ. Quia na luaa' waa maxjeⁿ til'aaya na jndei'na' na caljoo'ñe ts'aⁿ. Ee Ty'o̱o̱ts'om l'ue ts'oom na ticacho̱o̱ya tia' ñequio nn'aⁿ w'aaya. 16Ee ¿chiuu ntyji'yu' 'u tsaⁿscu na matsei'yu' na jnda̱ tma'co' na xocatsei'yu' sa' ñ'eⁿ Ty'o̱o̱ts'om cantyja 'naⁿ'? Ndo' mati 'u tsaⁿs'a na matsei'yu' na jnda̱ tma'co', ¿chiuu ntyji'yu' na xocatseiyu' scu' cantyja 'naⁿ'? 17Ticwii cwiindyo' 'o, caljoya ts'om chiuu waa na jnda̱ tquiaa Ty'o̱o̱ts'om na matseixmaⁿ quia na t'maaⁿ juu. Luaa' waa ñ'oom na mañequiaaya nda̱a̱ nn'aⁿ cha'tso ntmaaⁿ' nn'aⁿ na macwjeeⁿ'eⁿ cwentaaⁿ'aⁿ. 18Quia na t'maaⁿ 'u, ¿aa jnda̱ tuii 'naaⁿ sei' cha'xjeⁿ cwil'a nn'aⁿ judíos yonom ndana? Tintseichui' na luaa' waa. Ndo' xeⁿ aa tyooluii 'naaⁿ sei' quia na t'maaⁿ 'u, tacaⁿna' na caluii na ljo'. 19Ee ticateijndeiina' ts'aⁿ xeⁿ na tuii 'naaⁿ'ñeeⁿ tjaaⁿ'aⁿ meiiⁿ xeⁿ ticaluiina'. Ñ'oom na jndati na catseicanda̱ ts'aⁿ ñ'oom na matsa̱'ntjom Ty'o̱o̱ts'om. 20Jo' chii meiⁿquia cwii nnom na matseixmaⁿ ts'aⁿ quia na t'maⁿ Ty'o̱o̱ts'om jom, jo' jo' caljoya ts'oom. 21¿Aa cwiluiindyu' ts'aⁿ na mandi'ntjomtyeⁿ quia na t'maaⁿ 'u? Tinc'oom' ts'om' na ljo', sa̱a̱ xeⁿ nncju'naaⁿñena' na nndyaandyu', cwa catsa' na ljo'. 22Ee ts'aⁿ na m'aaⁿ na mandi'ntjomtyeⁿ quia na t'maⁿ Ty'o̱o̱ts'om jom na catseiyoom'm ñ'eⁿ Ta Jesús, je' cwiluiiñe ts'aⁿ na jnda̱ seicandyaa'ñê. Ndo' maljoyu cantyja 'naaⁿ' ts'aⁿ na m'aaⁿ xjeⁿ 'naaⁿ' quia na t'maⁿ Cristo jom, je' cwiluiiñê ts'aⁿ na mandi'ntjomtyeⁿ nnoom. 23Juu ñequio na seijnda Ty'o̱o̱ts'om 'o, jeeⁿ ndya' jnda jo'. Jo' chii tiñequiandyo' na laxmaⁿ'yo' nn'aⁿ na cwindye'ntjomtyeⁿ nda̱a̱ nn'aⁿ. 24Quia jo' 'o nn'aⁿya, cwii cwiindyo' caljoya ts'om chiuu waa na tyotseixmaⁿ xjeⁿ na t'maⁿ Ty'o̱o̱ts'om juu. 25Ñ'oom na cwita'x'ee'yo' no̱o̱ⁿ cantyja 'naaⁿ yolcu na tyoo'unco, tjaa'naⁿ ñ'oom na matsa̱'ntjom Ta Jesús ja cantyja 'naaⁿ' ñ'oomwaa'. Sa̱a̱ nc'e na matseixmaⁿya ts'aⁿ na wi' ts'oom, ntyjii na nda̱a̱ nla'ñ'oom'ndyo' ñ'oom na matsjo̱o̱ cantyja 'naaⁿ' ñ'oomwaa'. 26Cwe' nc'e jndye nnom quich'eena' tiempomeiiⁿ, jo' chii macwjii'a cwenta na yaticheⁿ caljoo'ñe ts'aⁿ cha'xjeⁿ na jnda̱ teijnoom'm. 27Xeⁿ m'aaⁿ scu', tintseityuii' ljeii na tma'co' jom. Sa̱a̱ xeⁿ tjaa'naⁿ scu', tical'ue' ts'aⁿ na nluiiñe scu'. 28Sa̱a̱ xeⁿ aa mma'co', tjaa'naⁿ jnaⁿ' naljo'. Ndo' mati cwii yuscundyua, tjaa jnaaⁿ' xeⁿ ncoco. Ee jndye nnom nawi' quich'eena' na nntjoom nn'aⁿ na nnc'unco ndo' ñe'cateijndeiya 'o na tincwinom'yo' joona'. 29'O nn'aⁿya na cwila'yu'yo', luaa waa na ñe'catsjo̱o̱ya: Jnda̱ teitsio̱o̱' xuee na nncwjee'nnda' Cristo. Nc'e na ljo' joo nn'aⁿ na jnda̱ t'unco, c'omna cha'cwijom tjaa'naⁿ lcuuna, tjaa'naⁿ s'aana. 30Joo nn'aⁿ na m'aⁿ na chjoo' n'om, c'omna cha'xjeⁿ quia waa xuee. Ndo' joo nn'aⁿ na m'aⁿ ncuee, c'omna cha'cwijom m'aⁿna na chjoo' n'omna. Ndo' nn'aⁿ na cwilajnda 'naⁿ c'omna cha'cwijom nchii 'naaⁿna jo'. 31Ndo' joo nn'aⁿ na cwiwil'uee'ndye 'naⁿ na cwila'xmaⁿ cantyja 'naaⁿ' tsjoomnancuewaañe, matsona' na c'omna cha'cwijom na ticajnda nquiuna ljo' la'xmaⁿna', ee juu na matseixmaⁿ tsjoomnancuewaañe mawjaantycwiina'. 32Til'ue ts'o̱o̱ⁿ na jndye ñomtiuu nc'om'yo', ee ts'aⁿ na tjaa'naⁿ scuu', m'aaⁿ' ts'oom chiuu nnc'oom jo nnom Ta Jesús, na nncjaawee' ts'oom ñ'eⁿñe, 33sa̱a̱ ts'aⁿ na m'aaⁿ scuu', m'aaⁿ' ts'oom cantyja 'naaⁿ 'naⁿ na macaⁿna' cha neiiⁿ' scoom'm ñ'eⁿñê. 34Ndo' na luaa' waa, tiñecwii m'aaⁿ' ts'oom. Ñecwii xjeⁿ mat'uiina' cantyja 'naaⁿ' yuscu na tjaa'naⁿ saa' ñequio yuscu ndyua na tyoococo. Joona m'aaⁿ' n'omna cantyja 'naaⁿ' ts'iaaⁿ 'naaⁿ' Ta Jesús, na nñequiandyeñ'eⁿna na la't'maaⁿ'ndyena jom cantyja 'naaⁿ seiina ñequio espíritu 'naaⁿna. Sa̱a̱ yuscu na jnda̱ mam'aaⁿ saa', m'aaⁿ' ts'oom cantyja 'naaⁿ' 'naⁿ na macaⁿna' ndo' ñequio chiuu na nnc'oom cha nncjaawee' ntyjii saaⁿ'aⁿ ñ'eⁿñê. 35Nchii matsjo̱o̱ ñ'oommeiⁿ' nda̱a̱'yo' ee tical'ue ts'o̱o̱ⁿ na nnc'unco'yo' sa̱a̱ cha na nnteijndeiina' 'o ndo' cha na xcwee' n'om'yo' na nndye'ntjom'yo' nnom Ta Jesús. 36Ñ'oom na jndu'yo' na m'aaⁿ cwiindyo' 'o na m'aaⁿ nomjnda na jnda̱ jaawinom'na' na ndyuañe ndo' 'u na tsotyeeⁿ jnda̱ mamatseitiuu' na ya xeⁿ nncocotoom, maxjeⁿ ya na nluii na ljo'. Ee nchii jnaⁿ' na nntsa' na ljo'. 37Sa̱a̱ xeⁿ m'aaⁿ cwii ts'aⁿ na jnda̱ seijndaa'ñe naquii' ts'om na xonquiaa na nncoco nomjnda, ee na manty'iaa' na ticaⁿna', ya cats'aa na ljo'. 38Quia jo' ya mach'ee ts'aⁿ na maw'o̱ ñomcaa' jnda, sa̱a̱ yati mach'ee juu ts'aⁿ na matseiljo nomjnda. 39Yuscu na m'aaⁿ saa', mat'uiityeⁿna' juu ñ'eⁿñê yocheⁿ na wando' tsaⁿ'ñeeⁿ. Sa̱a̱ xeⁿ nncue' tsaⁿ'ñeeⁿ, wanaaⁿ na ncoconnaaⁿ'aⁿ ñ'eⁿ meiⁿquia ts'aⁿ na l'ue ts'oom, macanda̱ ñequii'cheⁿ ñ'eⁿ ts'aⁿ na matseiyu'. 40Sa̱a̱ matseitiuu yati mach'eeⁿ xeⁿ na nljoo'ñê na ñenqueⁿ. Luaa' m'aaⁿ' ts'o̱o̱ⁿ cantyja 'naaⁿ' ñ'oomwaa' ndo' mantyjii na matseixmaⁿya Espíritu na cwiluiiñe Ty'o̱o̱ts'om.
1 Corintios 7


1Joo na wanaaⁿ na l'a apóstoles, mati ja tseixmaⁿ jo' ndo' chiuu waa na laxmaⁿna, mati jo' matseixmaⁿya. Jnda̱ nty'iano̱o̱ⁿya Jesús na cwiluiiñê na matsa̱'ntjoom jaa, ndo' 'o cwiluiindyo' cwentaaⁿ'aⁿ nc'e ts'iaaⁿ 'naaⁿ'aⁿ na tyots'aaya quii'ntaaⁿ'yo'. 2Nnda̱a̱ nnts'aana' na nt'omcheⁿ nn'aⁿ cwitjeii'na cwenta na ticaluiindyo̱ apóstol, sa̱a̱ jo nda̱a̱ 'o matsona' na cwiluiindyo̱ na ljo' ee juu na cwila'yu'yo' ma'mo̱ⁿna' na ljo'. 3Nda̱a̱ joo nn'aⁿ na cwilue na nchii cwiluiindyo̱ apóstol, luaa waa ñ'oom na matseilcwa̱'a nda̱a̱na. 4Waa na matseixmaⁿya na wanaaⁿ na nnco'ño̱ⁿ na macaⁿna' na nlcwaa'a ndo' na nlcwa̱ya, 5ndo' mati wanaaⁿ na nncjaañ'eⁿ cwii yuscu na matseiyu' quia jo̱nquiaya ñ'oom naya cha'xjeⁿ cwil'a nt'omcheⁿ apóstoles, ñequio ntyjee nquii Ta Jesús ndo' mati Pedro. 6Ndo' ¿aa m'aaⁿ' n'om'yo' na cwe' macanda̱ nquii Bernabé ñ'eⁿndyo̱ ja na ticatsona' na nnteixe'yo' jâ? 7Ee ¿'ñeeⁿ sondaro na cwe' nquii matseicatsuu 'naⁿ na macaⁿna' juu na macaa ndia'? Ndo' ¿'ñeeⁿ ts'aⁿ na manom' cwii ntjom l'o̱o̱ uva na tiquii ta̱a̱'na'? Ndo' ¿'ñeeⁿ ts'aⁿ na mateix'e canmaⁿ na tic'uu ndaatsuuyo'? 8Meiⁿ ticala'tiuu'yo' na cwe' tomti ñ'oom na m'aaⁿ' n'om nn'aⁿ na macwjii'a. Ee ljeii na tquiaa Ty'o̱o̱ts'om nnom Moisés, majo'ti matsa̱'ntjomna'. 9Ee naquii' libro'ñeeⁿ teiljeii: "Tintjaa'ndyo' bosa ndyuee quioo'ndyo yocheⁿ na cwil'a'yo' ts'iaaⁿ." Sa̱a̱ meiiⁿ na ljo' teiljeii, nchii macanda̱ ma'mo̱ⁿna' na cwe' cantyja 'naaⁿ quioo'ndyo ñjom ts'om Ty'o̱o̱ts'om. 10Nc'e na m'aaⁿ' ts'oom cantyja 'naaⁿya, jo' chii teiljeii ñ'oomwaa'. Naya 'naaⁿya na teiljeiina', ee juu ts'aⁿ na matseindyaa tyuaa ñequio juu ts'aⁿ na macwja' lqueeⁿ, cwil'ana ts'iaaⁿmeiⁿ' na ntyjaa' n'omna na nleil'uee'ndyena na cwiwe'. 11Jo' chii nc'e na jnda̱ jno̱o̱ⁿ'â tsjaaⁿ cantyja 'naaⁿ' Espíritu naquii' ntaaⁿ'yo', ticwinom'na' na nñequia'yo' na cwitaaⁿyâ nda̱a̱yo' chjoowi' 'naⁿ'yo' cha'cwijom cwii na jnda̱ tue'. 12Nt'omcheⁿ nn'aⁿ na cwit'mo̱o̱ⁿ nda̱a̱'yo' cwil'ana na cateijndei'yo' joona. Ndo' majndeiiticheⁿ jâ wanaaⁿ na cateijndei'yo'. Meiiⁿ na wanaaⁿ na ntaaⁿyâ na cal'a'yo' na ljo', sa̱a̱ meiⁿjom ndii' tyool'uuyâ. Ee cwila'quii n'o̱o̱ⁿyâ naquii' na cwitjo̱o̱ⁿyâ cha ticatseitsaaⁿ'ñena' na ya tsandye'yo' ñ'oom' Ty'o̱o̱ts'om. 13'O manquiu'yo' nquiee ntyee cwentaa nn'aⁿ judíos na cwindye'ntjom naquii' wats'om t'maⁿ cwitquiina seii quioo' na cwila'cwjeena na cwiñequia nn'aⁿ na cwila't'maaⁿ'ndyena Ty'o̱o̱ts'om. Wanaaⁿ na cwitquiina sei'ñeeⁿ ee jo' jo' waa tio t'maⁿ yuu cwindye'ntjomna nnoom. 14Ndo' cha'xjeⁿ cwicandaa naⁿ'ñeeⁿ 'naⁿ na cwiwil'uee'ndyena, maluaa' sa̱'ntjom Ta Jesús na joo nn'aⁿ na cwiñe'quia ñ'oom naya 'naaⁿ'aⁿ nnto'ñoomna ljo' na macaⁿna' joona nc'e ñ'oom'm na cwiñe'quiana. 15Sa̱a̱ meiⁿjom ndii' tyoocaⁿ'a na nñequia'yo' ljo' na macaⁿna' ja, meiⁿ nchii matseiljeiya ñ'oomwaañe cha nnteijndei'yo' ja. Ee yati ntyjii meiiⁿ na aa nc'io̱ na tintsuu nayawaañe na cantyja 'naaⁿ' jo' matseis'andyo̱. 16Sa̱a̱ tyoocwji's'andyo̱ na mañequiaya ñ'oom naya 'naaⁿ' Ty'o̱o̱ts'om nda̱a̱'yo' ee ts'iaaⁿ'ñeeⁿ matseixmaⁿya. Ndo' jeeⁿ nty'iaa'ndyo̱ xeeⁿ ticatseicanda̱ya juuna'. 17Jo' chii xeⁿ mañequiaya ñ'oom nc'e na l'ue ts'o̱o̱ⁿ nnco̱, matsona' na nncwantjo̱ⁿ, sa̱a̱ xeⁿ mats'aa na ljo' nc'e na maty'ioom ts'iaaⁿ'ñeeⁿ ja, quia jo' cwe' matseicanda̱a̱'ndyo̱ ts'iaaⁿ na ty'ioom ja. 18Quia jo' juu na mawantyjo̱ⁿ, na m'aaⁿya na neiⁿya na mañequia ñ'oom na macwji'n'maaⁿñe Ty'o̱o̱ts'om nn'aⁿ na meiⁿcwii na chojnaⁿ'yo' no̱o̱ⁿ, na nchii nncwantjo̱ⁿya 'naⁿ na macaⁿna' ja na mañequiaya ñ'oom naya 'naaⁿ' Ty'o̱o̱ts'om. 19Ja meiiⁿ nchii cwiluiindyo̱ moso na mandi'ntjomtyeⁿ nnom patrom 'naaⁿ', sa̱a̱ jnda̱ tqueⁿndyo̱ cheⁿnnco̱ na matseixmaⁿya na ljo' nda̱a̱ cha'tso nn'aⁿ. Mats'aa na ljo' cha majndyeti nn'aⁿ nncwantjo̱ⁿ cwentaa' Cristo. 20Quia na m'aaⁿya quii'ntaaⁿ nn'aⁿ judíos, mats'aa cha'na cwii joona na m'aⁿna nacje 'naaⁿ' ljeii na tquiaa Moisés cha nncwantjo̱ⁿya joona cwentaa' Cristo, meiiⁿ tic'o̱o̱ⁿya nacje 'naaⁿ'na'. 21Ndo' jo nda̱a̱ nn'aⁿ na tic'omna nacje 'naaⁿ' ljeii na tqueⁿ Moisés, mats'aa cha'na cwii nquieena cha nncwantjo̱ⁿya joona, meiiⁿ na mayuu' m'aaⁿya nacje 'naaⁿ' ljeii 'naaⁿ' nquii Ty'o̱o̱ts'om nc'e na m'aaⁿya nacje 'naaⁿ' Cristo. 22Quia na m'aaⁿya ñ'eⁿ nn'aⁿ na cachjoo na cwila'yu'ya n'om, mati mats'aa na cachjoo matseiyu'ya ts'o̱o̱ⁿ cha mati nncwantjo̱ⁿya joona. Nda̱a̱ cha'tso nn'aⁿ mats'aa na matseixmaⁿya cha'xjeⁿ joona cha nt'omndye joona nlui'n'maaⁿndyena. 23Mats'aa cha'tso nmeiⁿ' nc'e ñ'oom naya na cantyja 'naaⁿ' jo' cwilui'n'maaⁿndye nn'aⁿ cha mati nntseijomndyo̱ ñequio naya na cwito'ñoom nn'aⁿ cantyja 'naaⁿ'na'. 24'O manquiu'jndaa'ndyo' quia cwitjomndye nn'aⁿ na nleinom, cha'tsondyena cwileinomna, sa̱a̱ macanda̱ juu ts'aⁿ na nncuee'jndyee nla't'maaⁿ'ndye nn'aⁿ juu. Quia jo' cala'jnda̱'yo' cha'xjeⁿ matseijndeii tsaⁿ'ñeeⁿ. Cjoo'yaya n'om'yo' na cwindye'ntjom'yo' nnom Ty'o̱o̱ts'om cha mati nntseit'maaⁿ'ñê 'o. 25Sa̱a̱ cjaañjoom' n'om'yo' cantyja 'naaⁿ joo nn'aⁿ na cwileinom, jndye nnom na cwila'ljondyena, ee cwicantyjaa' n'omna na nnta'ntjomna, meiiⁿ juu 'naⁿ na cwita'ntjomna tyuaa' cwiwi'ndaa'na'. Jo' chii mati jaa cjoo'yaya n'o̱o̱ⁿya na cwindya̱'ntjo̱o̱ⁿtya̱a̱ⁿya nnom Ty'o̱o̱ts'om nc'e juu na nnto'ño̱o̱ⁿya na nñequiaaⁿ nda̱a̱ya tijoom cwi'ndaa'na'. 26Cantyja 'naⁿ ja luaa tyoots'aa cha'na mach'ee ts'aⁿ na cwe' maleinomto na tijndaa' yuu wjaayuu. Cantyja na mandi'ntjo̱ⁿya nnoom, meiⁿ tyoots'aa cha' cwil'a nn'aⁿ na cwe' cwituee'to nnda' naquii' jndye. 27Nchii nmeiiⁿ' mats'aa. Ja ñequio na jndei'na' maju'cja̱ seii'a na catseicanda̱na' na matsa̱'ntjo̱ⁿya juuna', cha cwii na jnda̱ t'mo̱o̱ⁿya nda̱a̱ nt'omcheⁿ ticwji'ndyo̱na' ja na ticwil'uendyo̱ naquii' ts'iaaⁿ 'naaⁿ' Cristo.
1 Corintios 9


1Maja Pablo, cwiluiindyo̱ apóstol cwentaa' Jesucristo na mañequiaya ñ'oom naya 'naaⁿ'aⁿ nda̱a̱ nn'aⁿ nc'e na l'ue ts'om Ty'o̱o̱ts'om. Nquii nn'aaⁿya Sóstenes matseijomñê ñ'eⁿndyo̱ na matseiljeiya cartawaañe. 2Matseicwano̱ⁿya juuna' nda̱a̱' 'o nn'aⁿ na cwiluiindyo' tmaaⁿ' na macwji' Ty'o̱o̱ts'om cwentaaⁿ'aⁿ na m'aⁿ'yo' tsjoom Corinto, 'o na maqueⁿño̱o̱ⁿ cwentaaⁿ'aⁿ nc'e Cristo Jesús, na jnda̱ tqueeⁿ'ñê na calajomndyo' ñ'eⁿñê, ndo' mati ñ'eⁿ nn'aⁿ meiⁿquiayuucheⁿ na cwilcwii'na xuee' Ta Jesucristo, na cwiluiiñê na matsa̱'ntjoom joona ndo' mati jaa. 3Nquii Tsotya̱a̱ya Ty'o̱o̱ts'om ñequio Ta Jesucristo catio'naaⁿndyena 'o. Quiana na meiⁿcwii ñomtiuu tic'om'yo' jo nda̱a̱na. 4Ñequii'cheⁿ mañequia na quianl'uaa' Ty'o̱o̱ts'om cantyja 'naⁿ'yo' ee naya na matseixmaaⁿ na mañequiaaⁿ na cwito'ñoom'yo' cantyja 'naaⁿ' Jesucristo. 5Ndo' nc'e na matseitjoom'na' 'o ñ'eⁿñe, mañequiaa Ty'o̱o̱ts'om na la'xmaⁿ'yo' cha'tso nnom na mateijndeiina' 'o jo nnoom, cha'tso na cwicanda̱a̱ na cwila'teinco'yo' ñ'oom'm nda̱a̱ nn'aⁿ ndo' ñequio na cwila'no̱ⁿ'ya'yo' cantyja 'naaⁿ'aⁿ. 6Ndo' na luaa', juu ñ'oom cantyja 'naaⁿ' Cristo teitquioo' na mayuu' juuna' cantyja 'naⁿ'yo'. 7Ndo' na ljo', titseitjo̱o̱na' 'o meiⁿcwii nnom na mañequiaa Ty'o̱o̱ts'om cha cwicanda̱a̱ cwil'a'yo' ts'iaaⁿ 'naaⁿ'aⁿ yocheⁿ na cwimeiⁿndo'yo' na nncuee' xuee quia na nncwjee'nnda' Ta Jesucristo. 8Nquii Ty'o̱o̱ts'om wjaañequiaaⁿ najnda̱'yo' na cwindye'ntjom'tyeⁿ'yo' nnoom. Ndo' wjaach'eeⁿ na ljo' hasta na nncue'ntyjo̱ xuee na nncwjee'nnda' Jesucristo na nntu'xeⁿndye nn'aⁿ. Quia jo' nleitquioo' na tatjaa'naⁿ jnaⁿ cwicwila'xmaⁿ'yo'. 9Ty'o̱o̱ts'om ñequii'cheⁿ matseicaña̱a̱ⁿ ñ'oom na jnda̱ tjoom'm na cjoom'm, ndo' manquiityeeⁿ jnda̱ tqueeⁿ'ñê 'o na calajomndyo' ñequio Jnaaⁿ Jesucristo na cwiluiiñe na matsa̱'ntjom jaa. 10'O nn'aⁿya na cwila'yu'yo' ñequio Jesucristo na cwiluiiñê na matsa̱'ntjoom jaa, ñequio najndeii na cwiluiiñê matseity'oondyo̱ nda̱a̱'yo' na c'om'yo' na tjoom' m'aⁿ'yo' ñequio nc'iaa'yo' na cwila'yu', tanc'om'yo' na meiⁿto̱ⁿ' ñ'eⁿndyena. C'om'yo' na ñecwiixjeⁿ nquiu'yo' ñ'eⁿndyena. 11Luaa' matsjo̱o̱ nda̱a̱'yo' 'o nn'aⁿya ee joo nn'aⁿ waa' Cloé jnda̱ jluena no̱o̱ⁿya na m'aⁿntiaa'ndyo' ñequio ntyjee'yo' na cwilayu'. 12Luaa waa na ñe'catsjo̱o̱ cantyja 'naaⁿ' ñ'oomwaa', ñ'eeⁿ'ndyo' 'o na cwindu'yo': "Ja matseijomndyo̱ cantyja 'naaⁿ' Pablo"; nt'omndyo' 'o: "Ja ñ'eⁿ Apolos"; ndo' nt'omndyo': "Ja ñ'eⁿ Pedro"; ndo' nt'omndyo': "Ja ñ'eⁿ Cristo". 13¿Aa nts'aacheⁿna' na mato̱ⁿ'ñe Cristo? Ndo' ja Pablo, ¿aa ty'ioom nn'aⁿ ja ts'oom'naaⁿ cwenta'yo'? Oo, ¿aa ñequio xueeya teits'oomndyo'? 14Quianl'uaa' Ty'o̱o̱ts'om na macanda̱ Crispo ñ'eⁿ Gayo na seits'oomndyo̱, tjaa'naⁿ nt'omndyo' 'o na seits'oomndyo̱, 15cha tjaa 'ñeeⁿ nnda̱a̱ nntso na ñequio xueeya seits'oomndyo̱ jom. 16Ndo' je' macjaañjoom' ts'o̱o̱ⁿ na mati seits'oomndyo̱ Estéfanas ñequio nn'aⁿ waⁿ'aⁿ. Meiⁿ tileicjaañjoom'ti ts'o̱o̱ⁿ aa m'aⁿ nt'omndyo' 'o na seits'oomndyo̱. 17Ee nchii ty'iom Cristo ts'iaaⁿ ja na catseits'oomndyo̱ nn'aⁿ. Jñoom ja na catseicandiiya nn'aⁿ na macwji'n'maaⁿñê añmaaⁿna, meiⁿ nchii nts'aaya ts'iaaⁿ'ñeeⁿ ñequio ñ'oom na jndo̱' n'om nn'aⁿ, ee xeⁿ naljo', juu ñ'oom cantyja 'naaⁿ' na ty'ioom nn'aⁿ jom ts'oom'naaⁿ, tjaa'naⁿ najndeii na matseixmaⁿna'. 18Nda̱a̱ nn'aⁿ na cwi'ootsuundye añmaaⁿ, juu ñ'oom na ty'ioom nn'aⁿ Cristo ts'oom'naaⁿ, nquiuna ticajndana', sa̱a̱ jo nda̱a̱ jaa na matsaacalui'n'maaⁿndyo̱, tseixmaⁿna' ñ'oom najndeii cantyja 'naaⁿ' Ty'o̱o̱ts'om. 19Cha'xjeⁿ matseicandii ñ'oom'm na teiljeii: Nn'aⁿ na jeeⁿ jndye nquiu, nnts'aa na catyuii' na jndo̱' n'omna, ndo' juu na jeeⁿ cwila'no̱ⁿ'na, nnts'aa na cwe' ts'iaaⁿ'ndyo juu jo'. 20Nc'e luaa' tso ljeii'ñeeⁿ, ¿yuu l'ueñe ts'aⁿ na jeeⁿ jndo̱' ts'om ndo' mati ts'aⁿ na jndye matsei'naaⁿ' ndo' ñequio ts'aⁿ na jeeⁿ ya matseitjoom' ñ'oom? Ee jnda̱ tqueⁿ Ty'o̱o̱ts'om cha'tso na jndo̱' n'om nn'aⁿ, cwe' ts'iaaⁿ'ndyo joona'. 21Nc'e na jndo̱' ts'om Ty'o̱o̱ts'om, sei'no̱o̱ⁿ'o̱ⁿ na nquiee nn'aⁿ tsjoomnancue tixocata'jnaaⁿ'na jom cantyja 'naaⁿ' na jndo̱' n'omna, jo' chii majaawee' ts'oom na nncwji'n'maaⁿñê añmaaⁿ nn'aⁿ cwe' cantyja 'naaⁿ' ñ'oom'm na cwiñequia nn'aⁿ, meiiⁿ cwitjeii'na cwenta na juuna' ñ'oom na ticajnda tseixmaⁿna'. 22Nn'aⁿ judíos cwitaⁿna na nnty'iaanda̱a̱na cwii ts'iaaⁿ t'maⁿ na tixocaluiina' na cwe' najndeii nquii ts'aⁿ cha nla'yu'na. Sa̱a̱ nn'aⁿ na nchii judíos, joona cwil'uee'ndyena ñ'oom na nntseijndo̱'tina' n'omna cha na nla'yu'na, 23sa̱a̱ jâ cwiñequiaayâ ñ'oom na ty'ioom nn'aⁿ Cristo ts'oom'naaⁿ. Ñ'oom'ñeeⁿ tia nquiu nn'aⁿ judíos ndo' nn'aⁿ na nchii judíos cwitjeii'na cwenta na jeeⁿ cje tseixmaⁿna'. 24Ndo' cantyja 'naaⁿ nn'aⁿ na ma'maⁿ Ty'o̱o̱ts'om, meiiⁿ nn'aⁿ judíos oo meiiⁿ nn'aⁿ nt'omcheⁿ tsjaaⁿ, macwji'n'maaⁿñê nn'aⁿ, ndo' na cwiluiiñe na jndo̱' ts'oom. 25Ee juu na ndoo' nquiu nn'aⁿ na tseixmaⁿna' na tixcwe mach'ee Ty'o̱o̱ts'om jndo̱'ti ts'oom na luaa' mach'eeⁿ, nchiiti juu na jndo̱' n'om nn'aⁿ, ndo' juu na cwitjeii'na cwenta na tijneiⁿ na tquiaaⁿ na luaa' tjom Cristo, juu jo' ma'mo̱ⁿna' na jndeiityeeⁿ, nchiiti cha'tso najnda̱ na la'xmaⁿ nn'aⁿ. 26'O nn'aⁿya na cwila'yu'yo', queⁿ'yo' cwenta na ma'maⁿ Ty'o̱o̱ts'om 'o meiⁿ tijndyendyo' cwitjeii' nn'aⁿ cwenta na la'xmaⁿ'yo' nn'aⁿ na jndo̱' n'om, tijndyendyo' cwiluiindyo' nn'aⁿ na t'maⁿ cwiluiindye, tijndyendyo' tuiindyo' nda nn'aⁿ na tyandye. 27Ee macwjii'ñe Ty'o̱o̱ts'om nn'aⁿ cwentaaⁿ'aⁿ na tijndo̱' n'om cha catseijnaaⁿ'na' nn'aⁿ na ndoo' nquiuna na jndo̱' n'om nquieena. Ndo' macwjii'ñê cwentaaⁿ'aⁿ nn'aⁿ na tit'maⁿ cwiluiindye cha cantseijnaaⁿ'na' nn'aⁿ na waa na jnda̱ la'xmaⁿ. 28Quii'ntaaⁿ nn'aⁿ tsjoomnancue macwjii'ñê nn'aⁿ cwentaaⁿ'aⁿ na cje la'xmaⁿ, macwjii'ñê nn'aⁿ na ticuee' n'om nt'omcheⁿ nn'aⁿ, nn'aⁿ na cwitjeii' nt'omcheⁿ cwenta na tjaa yuu l'uendye. Nmeiiⁿ' mach'eeⁿ cha' m'mo̱ⁿna' na joo nn'aⁿ na nquiu na t'maⁿ la'xmaⁿ ticjaaquiee' cantyja 'naaⁿna. 29Cha'tso nmeiⁿ' mach'eeⁿ cha meiⁿcwii ts'aⁿ tincwji's'añe tincwji'scuñe cheⁿnquii jo nnoom. 30Manquiityeeⁿ jnda̱ s'aaⁿ na tjoom' cwiluiindyo' cantyja 'naaⁿ' Cristo Jesús, ndo' cantyja 'naaⁿ' jom cwicanda'yo' na jndo̱' n'om'yo', ndo' na m'aⁿ'yo' na tjaa jnaⁿ cwila'xmaⁿ'yo', ndo' na maqueⁿño̱o̱ⁿ 'o na lju' n'om'yo' jo nnoom, ndo' na cwilui'n'maaⁿndyo'. 31Cha'xjeⁿ na matseicandii ñ'oom'm na teiljeii: "Xeⁿ na m'aaⁿ ts'aⁿ na ñe'catseis'aañe cheⁿnquii, cwji's'aaⁿ Ty'o̱o̱ts'om cantyja na mach'ee ñ'eⁿñê."
1 Corintios Array


1¿Quia jo' ¿chiuu nl'uuyo̱o̱ cantyja 'naaⁿ' ñ'oommeiⁿ'? ¿Aa tsal'aatya̱a̱ya jnaⁿ cha na nnto'ño̱o̱ⁿtya̱a̱ naya na matseixmaaⁿ? 2Tijoom jndaa. Ee juu ts'aⁿ na jnda̱ tue' xocanda̱a̱ nntsa̱'ntjomti natia jom. Ndo' jaa nn'aⁿ na cwila'yuu'a ñ'eⁿ Cristo cwiluiindyo̱ l'oo jo nnom jnaⁿ. Jo' chii ¿chiuu nluiiyuu na nl'aatya̱a̱ya natia? 3¿Aa ticala'no̱ⁿ'yo' quia na teits'oomndyo̱, tjaa'ñena' jaa cantyja na tue' Cristo Jesús? 4Ee quia na teits'oomndyo̱ tjoom' tjacanty'iuu'ndyo̱ ñequio Cristo jo' na tqueⁿna' na l'oo jaa, cha na nnts'aana' na la'xmaaⁿya nn'aⁿ na cwita'ndo'xco cha'xjeⁿ na tando'xco Cristo cantyja 'naaⁿ' juu na t'maⁿ najndeii na matseixmaⁿ Tsotya̱a̱ya Ty'o̱o̱ts'om. 5Ndo' xeⁿ seitjoom'na jaa ñ'eⁿñê cantyja na tueeⁿ'eⁿ, mati matseitjoom'na' jaa ñ'eⁿñê cantyja na tando'xcoom. 6Manquiuuya juu na ñejla'xmaaⁿya na tyol'aaya jnaⁿ, ty'ioomna' jo' ts'oom'naaⁿ ñ'eⁿ Cristo, cha juu na mach'eena' na cwila'tjo̱o̱ndyo̱ nnom Ty'o̱o̱ts'om, catyuii' najndeii na matseixmaⁿna' na nndyaandyo̱ na cwindya̱'ntjo̱o̱ⁿya nnom jnaⁿ cha'xjeⁿ mandi'ntjomtyeⁿ cwii ts'aⁿ nnom ts'aⁿ na seijnda jom. 7Ee ts'aⁿ na jnda̱ tue' jnda̱ jndyaañê na maqueⁿ jnaⁿ xjeⁿ jom. 8Ndo' nc'e na cwila'jomndyo̱ ñ'eⁿ Cristo na tueeⁿ'eⁿ, mati cwila'yuu'a na nntando̱o̱'a ñ'eⁿñê. 9Ee manquiuuya na Cristo cwii ndii' na jnda̱ tando'xcoom na tueeⁿ'eⁿ, tacuaa cwii xuee na nncue'nnaaⁿ'aⁿ ee juu na mach'ee na cwiwje nn'aⁿ tatjaa'naⁿ ljo' cwiya nnda̱a̱ nnts'aana' ñ'eⁿñê. 10Quia na tue' Cristo, ñejom ndii' tueeⁿ'eⁿ cwentaa jnaaⁿ nn'aⁿ, meiⁿ tacaⁿna' na cue'nnaaⁿ'aⁿ. Ndo' je' na wanoom'm, wanoom'm cwentaa' Ty'o̱o̱ts'om. 11Jo' chii mati 'o, c'oom'ya n'om'yo' na mayuu'cheⁿ na jnda̱ tja̱'yo' cantyja 'naaⁿ' jnaⁿ, ndo' na tando'yo' cantyja 'naaⁿ' Ty'o̱o̱ts'om ee na matseitjoom'na' 'o ñequio Cristo Jesús na cwiluiiñê na matsa̱'ntjoom jaa. 12Jo' chii tañequiandyo' na nnaⁿjndeii jnaⁿ na nntsa̱'ntjomna' seii'yo' na cwiwje, na nlqueⁿna' xjeⁿ 'o na nla'canda̱a̱'ndyo' chiuu l'ue ts'omna'. 13Meiⁿ tintio'yo' seii'yo' l'o̱ jnaⁿ, na nleil'uena' cha'na l'o̱ts'iaaⁿ na ñ'eⁿ nluii yuu na ticaty'iomyana'. Je' je' quiandyo' cheⁿncjo'yo' l'o̱ Ty'o̱o̱ts'om cha'xjeⁿ nn'aⁿ na tando'xco na tja̱, ndo' catio'yo' seii'yo' l'o̱o̱ⁿ na nleil'uena' cha'na l'o̱ts'iaaⁿ na ñ'eⁿ nluii yuu na maty'iomyana'. 14Ee ticatsona' na nlqueⁿ jnaⁿ xjeⁿ 'o, ee nchii m'aⁿ'yo' nacje 'naaⁿ' ljeii na tqueⁿ Moisés, 'o m'aⁿ'yo' nacje 'naaⁿ' naya na matseixmaⁿ Ty'o̱o̱ts'om. 15Quia jo' ¿chiuu nncuaa? ¿Aa nc'e na tic'o̱o̱ⁿya xjeⁿ 'naaⁿ' ljeii'ñeeⁿ, jo' chii nla'tjo̱o̱ndyo̱tya̱a̱ nnom Ty'o̱o̱ts'om? ¿Aa nl'aa na ljo' nc'e na cwicandaaya naya na matseixmaaⁿ? Jeeⁿ tic'oom'na' jo'. 16'O manquiujndaa'ndyo' quia mañequiaañe ts'aⁿ na nndi'ntjomtyeeⁿ nnom cwiicheⁿ na nntseicana̱a̱ⁿ ljo' na matsa̱'ntjom, cwiluiiñe tsaⁿ'ñeeⁿ ts'aⁿ na tyeⁿ mandi'ntjom nnom patrom 'naaⁿ' ndo' jndei'na' na catseicana̱a̱ⁿ ljo' na matsa̱'ntjom tsaⁿ'ñeeⁿ. Jo' chii xeⁿ mandi'ntjom ts'aⁿ nnom jnaⁿ, wjaan'omna' juu na nntsuuñe, oo aa nntseicana̱a̱ⁿ nnom Ty'o̱o̱ts'om, na cantyja 'naaⁿ' jo' nnc'oom cha'xjeⁿ na ma'mo̱ⁿna'. 17Sa̱a̱ jeeⁿ ndya' quianl'uaa' Ty'o̱o̱ts'om, na 'o meiiⁿ na tyeⁿ ñejndye'ntjom'yo' nnom jnaⁿ, sa̱a̱ je' ñequio na xcwee'ya n'om'yo' cwila'ñ'oom'ndyo' ñ'oom na t'mo̱o̱ⁿ nn'aⁿ nda̱a̱'yo' cantyja 'naaⁿ'aⁿ. 18Ndo' je' na jnda̱ seicandyaañê 'o nnom jnaⁿ, jo' chii cwiluiindyo' nn'aⁿ na cwindye'ntjomtyeⁿ cantyja na maty'iomyana'. 19Matseina̱ⁿ ñ'oommeiⁿ' nda̱a̱'yo' cha'xjeⁿ ñ'oom na cwila'neiⁿ nn'aⁿ nc'e 'o ticala'no̱ⁿ'ya'yo' joona'. Quia jo' cha'xjeⁿ na jnda̱ tquia'ñ'eⁿ'yo' seii'yo' na ñejndye'ntjom'tyeⁿ'yo' nnom jnaⁿ ñequio nda̱a̱ cha'tso nnom natia, ndo' na ñel'a'yo' yuu na matso ljeii na matsa̱'ntjomna' na tal'a'yo', maluaa' je' quiandyo'ñ'eⁿ'yo' na nndye'ntjom'yo' cha'xjeⁿ na maty'iomyana' na cantyja 'naaⁿ' jo' xcwe nc'om'yo' jo nnom Ty'o̱o̱ts'om. 20Xjeⁿ na ñejndye'ntjom'tyeⁿ'yo' nnom jnaⁿ, tîc'oom' n'om'yo' na nl'a'yo' yuu na ya. 21Ndo' na luaa' tyol'a'yo', ¿yuu waa na teijndeiina' 'o? Je' cantyja na nmeiiⁿ' ñel'a'yo', yacheⁿ mach'eena' jnaaⁿ'yo', ee joona' 'oochona' 'o na nntsuundyo'. 22Sa̱a̱ je' je' jnda̱ jndyaandyo' na ñejndye'ntjom'tyeⁿ'yo' nnom jnaⁿ, ndo' jnda̱ saaquiee'ndyo' na cwindye'ntjom'tyeⁿ'yo' nnom Ty'o̱o̱ts'om, ndo' cantyja 'naaⁿ' jo' waa naya 'naⁿ'yo' na maqueⁿlju'na' 'o jo nnoom, ndo' na nnto'ñoom'yo' na ticantycwii na nntando'yo'. 23Ee nquii jnaⁿ matioml'uana' jaa na cwiwja̱a̱ya, sa̱a̱ naya na cwicandaaya nnom Ty'o̱o̱ts'om mañequiaana' na ticantycwii na cwita'ndo̱'a nc'e Jesucristo na cwiluiiñê na matsa̱'ntjoom jaa.
Romanos 6


1Jo chii jaa nn'aⁿ na cwilajomndyo̱ ñequio Jesucristo, ticat'uii Ty'o̱o̱ts'om jaa cantyja 'naaⁿ' jnaaⁿya. Luaa' waa nc'e na cwil'aaya yuu na l'ue ts'om Espíritu Santo, nchii yuu na l'ue n'o̱o̱ⁿ ncjo̱o̱. 2Ee juu ljeii na matsa̱'ntjomna' cantyja 'naaⁿ' Espíritu na mañequiaa na wando̱'a jo nnom Ty'o̱o̱ts'om nc'e na matseijomndyo̱ ñequio Cristo Jesús, ljeii'ñeeⁿ jnda̱ seicandyaañena' ja jo nnom ljeii na ma'mo̱ⁿna' na matseixmaⁿya jnaⁿ na cantyja 'naaⁿ' jo' nntsuundyo̱. 3Ee ljeii na tqueⁿ Moisés, tîcanda̱a̱ nlqueⁿna' na tjaa jnaⁿ laxmaaⁿya ee tjaa'naⁿ najndeii na matseixmaⁿna' cha nla'canda̱a̱ya juuna' ee la'xmaaⁿya nn'aⁿ na cwila'tjo̱o̱ndye. Sa̱a̱ yuu na tîcanda̱a̱ nnts'aa juuna', nquii Ty'o̱o̱ts'om jnda̱ s'aaⁿ. Ee jñoom Jnaaⁿ na ts'aⁿ cha'na jaa nmeiiⁿ, na juu nncue' cwentaa jnaaⁿya. Ndo' na ljo' seijndaa'ñê na cwintycwii najndeii na matseixmaⁿ jnaⁿ na c'o̱o̱ⁿya nacje 'naaⁿ'na'. 4Luaa' s'aaⁿ cha nnda̱a̱ nla'canda̱a̱ya ljo' na matsa̱'ntjom ljeii'ñeeⁿ. Ee jaa tac'o̱ⁿtya̱a̱ya cantyja 'naaⁿ' natia na cwila'queeⁿ n'o̱o̱ⁿya. Jaa cwitsaam'aaⁿya nacje 'naaⁿ' na l'ue ts'om Espíritu Santo. 5Nn'aⁿ na cwiñe'quiandye na cwil'a yuu na l'ue ts'om seii macanda̱ tomti jo' cwijoo' n'omna. Sa̱a̱ nn'aⁿ na cwil'a ljo' na l'ue ts'om Espíritu Santo macanda̱ cwijoo' n'omna ljo' na l'ue ts'om Ty'o̱o̱ts'om. 6Quia na macanda̱ tomti nnc'oom' ts'om ts'aⁿ cantyja 'naaⁿ' ljo' na l'ue ts'om seiiⁿ'eⁿ, wjaañ'omna' jom na nntsuuñê. Sa̱a̱ quia na nnc'oom' ts'om ts'aⁿ ljo' na l'ue ts'om Espíritu Santo wjaañ'oomna' jom na ticantycwii na nncwanoom'm ndo' tjaa ljo' chjoo' ts'oom. 7Sa̱a̱ nn'aⁿ na cwiñequiandye cantyja 'naaⁿ' jnaⁿ, m'aⁿwjeena nacjoo' Ty'o̱o̱ts'om, ee tiñe'catuee'ndyecjena jo nnom ljeii na matsa̱'ntjomna', meiⁿ xonda̱a̱ nl'ana. 8Jo' chii nn'aⁿ na 'oom'aⁿ cantyja 'naaⁿ' jnaⁿ, xocanda̱a̱ nl'ana yuu na cjaawee' ntyjii Ty'o̱o̱ts'om. 9Sa̱a̱ 'o tac'om'yo' cantyja 'naaⁿ' na teincoondyo' na nn'aⁿ, 'o tsaam'aⁿ'yo' nacje 'naaⁿ' Espíritu na cwiluiiñe Ty'o̱o̱ts'om, xeⁿ na mayuu'cheⁿ Espíritu na cwiluiiñê m'aaⁿñe naquii' n'om'yo'. Ts'aⁿ na ticatseixmaⁿ Espíritu na cwiluiiñe Cristo tyooluiiñe cwentaaⁿ'aⁿ. 10Ndo' xeⁿ Cristo wanoom'm naquii' n'om'yo' meiiⁿ na mayuu' seii'yo' m'aⁿl'oondyena' nc'e jnaⁿ, nquii espíritu na la'xmaⁿ'yo' m'aaⁿ na wando' ee jnda̱ seicandyaañe Ty'o̱o̱ts'om 'o cantyja 'naaⁿ' jnaⁿ'yo'. 11Ndo' xeⁿ Ty'o̱o̱ts'om na tquiaaⁿ na tando'xco Cristo m'aaⁿ Espíritu na cwiluiiñê naquii' n'om'yo', majom nñequiaaⁿ na nnta'ndo'nnda' seii'yo' ñequio mañejuuti Espíritu na cwiluiiñê m'aaⁿñe naquii' n'om'yo'. 12Jo' chii 'o nn'aⁿya na cwila'yu'yo', waa cwii na jeeⁿ matsona' na cal'aaya, sa̱a̱ nchii nl'aya yuu na l'ue n'o̱o̱ⁿ ncjo̱o̱. 13Ee xeⁿ na cwiñequiandyo' joo na teincoondyo' ñequio seii'yo' nntsuundyo', sa̱a̱ xeⁿ ñequio Espíritu Santo cwil'a'yo' na joo na teincoondyo' ñequio seii'yo' cwjena', quia jo' nlui'n'maaⁿndyo'. 14Cha'tsondye nn'aⁿ na 'oontyjo̱ ljo' na ma'mo̱ⁿ Espíritu na cwiluiiñe Ty'o̱o̱ts'om, naⁿ'ñeeⁿ cwiluiindyena ntseinaaⁿ. 15'O nchii to'ñoom'yo' cwii espíritu na nnts'aayuuna' nquiu'yo' na ndicwaⁿ la'xmaⁿ'yo' moso nda̱a̱ joo na l'ue n'om seii'yo', na jo' jo' cwiicheⁿ cwiindii' nnc'om'yo' na nquia'yo' na nnt'uii Ty'o̱o̱ts'om 'o. 'O jnda̱ to'ñoom'yo' Espíritu Santo na macjwaa'ñe 'o na cwiluiindyo' ntseinaaⁿ. Jom mach'eeⁿ na cwil'uuya: "Ta Tsotya̱a̱ya." 16Manquiiti Espíritu Santo macwji'yuu'ñê nnom espíritu na laxmaaⁿya na matsoom na cwiluiindyo̱ ntseinda Ty'o̱o̱ts'om. 17Ndo' na cwiluiindyo̱ ntseinaaⁿ, mati la'xmaaⁿya na nndaaya cha'tso na jnda̱ seijndaa'ñê na nndaa nn'aⁿ na cwiluiindye ntseinaaⁿ, mañejuuti na nndaa' Cristo, mati jo' nndaaya xeⁿ cwilajomndyo̱ nawi' na tjatjoom cha nda̱nquia nlajomndyo̱ na cwiluiit'maⁿñê. 18Ee ntyjiiyaya na nawi' na tsatjo̱o̱ⁿya je', meiⁿchjoo xocatseijomna' ñequio na nntseit'maaⁿ'ñena' jaa xuee na macanda̱. 19Cha'tso na tqueⁿ Ty'o̱o̱ts'om ñequio na ntyjaa' n'omna meiⁿ'ndoo'nty'iaandye xuee quia na m'mo̱o̱ⁿ 'ñeeⁿ joo cwiluiindye na nntseinaaⁿ. 20Ee cha'tso na tqueⁿ Ty'o̱o̱ts'om tei'ndaa'na' sa̱a̱ nchii tjoomna' na luaa' ee na l'ue n'om nquieena', tjoomna' na ljo' ee luaa' l'ue ts'oom. Sa̱a̱ maxjeⁿ ntyjaa'ya n'omna' na nncue'ntyjo̱ cwii xuee na nlco'yannda'na', 21na nncue'ntyjo̱ xjeⁿ na nndyaandye joona' na tyeⁿ m'aⁿna' nacje 'naaⁿ' na cwiwi'ndaa'na' ndo' cwiwjena', cha nla'jomndye joona' ñequio juu na cwindyaandye ntseinaaⁿ, cwii na jeeⁿ ndya' jnda tseixmaⁿna'. 22Manquiuuya na cha'tso na tqueⁿ Ty'o̱o̱ts'om hasta xjeⁿ je'cheⁿ jeeⁿ cwitcweena' nawi' cwitjoom joona' cha'xjeⁿ maquiina' yuscu na matseincuii. 23Ndo' nchii macanda̱ joo na tqueeⁿ cwitjoomna' na wi', mati jaa na jnda̱ to'ño̱o̱ⁿya Espíritu Santo, cwii na cwe' tyuaa'ya na xeⁿ jnda̱ nnto'ño̱o̱ⁿñ'a̱a̱ⁿ na jnda̱ seijndaa'ñê na nndaaya, jaa t'maⁿ wi' cwitjo̱o̱ⁿya yocheⁿ na cwimeiⁿndo̱o̱'a na nncwjaa'ñe Ty'o̱o̱ts'om jaa na cwiluiindyo̱ ntseinaaⁿ, cha na nnda̱a̱ nndyaandye seii'a. 24Nc'e na luaa' waa na cwicantyjaa' n'o̱o̱ⁿya, jo' chii na cwilui'n'maaⁿndyo̱, sa̱a̱ quia jnda̱ nty'iaa' ts'aⁿ cwii na macantyjaa' ts'oom, tacatsona' na ntyjaa'ti ts'oom ee cwii na mamanty'iaa' ts'aⁿ, ticatsona' na ntyjaa'ti ts'oom. 25Sa̱a̱ xeⁿ ljo' na meiⁿndo̱o̱'a na nnty'iaaya ndicwaⁿ tyoonty'iaaya jo', macaⁿna' na c'o̱ⁿt'maaⁿ'ndyo̱ n'o̱o̱ⁿya yocheⁿ na meiⁿndo̱o̱'a juuna'. 26Maluaa' mach'ee Espíritu, mateijneiⁿ jaa yuu na tixcwe cwil'uuya. Ee jaa ti'naaⁿya nlana̱a̱ⁿya nnom Ty'o̱o̱ts'om cha'xjeⁿ na macaⁿna', jo' chii manquiiti Espíritu Santo matseity'ooñê nnom Ty'o̱o̱ts'om ñequio na cwicom ts'oom cwentaaya ñequio ñ'oom na tileicatso ts'aⁿ. 27Ndo' Ty'o̱o̱ts'om tcuu mal'ueeⁿ chiuu waa naquii' ts'om ts'aⁿ, jo' chii ntyjeeⁿ ñ'oom na matseity'ooñe Espíritu nnoom cwentaa nn'aⁿ na cwiluiindye cwentaaⁿ'aⁿ, ee juu matseity'ooñe cha'xjeⁿ na l'ue ts'oom. 28Ee manquiuuya nn'aⁿ na jnda nquiu Ty'o̱o̱ts'om, cha'tso nnom na cwiwi'nomna cwitei'jndeiina' joona, nquiee nn'aⁿ na maqueeⁿ'ñê cha'xjeⁿ na l'ue ts'om nqueⁿ. 29Ty'o̱o̱ts'om ntyjeeⁿ cwaaⁿ nn'aⁿ nla'xmaⁿ cwentaaⁿ'aⁿ cwitjo̱o̱cheⁿ na nluiindyena. Ndo' teiyo tqueeⁿ na catseijomna' joona cha'xjeⁿ na Jnaaⁿ Jesucristo cha na juu nluiitquieñe quii'ntaaⁿ cha'tsondye ntseinaaⁿ. 30Ndo' nn'aⁿ na tqueeⁿ na cwiluiindye cwentaaⁿ'aⁿ, maqueeⁿ'ñê joona. Ndo' joo nn'aⁿ na maqueeⁿ'ñê, maqueeⁿ joona na tjaa jnaⁿ cwicola'xmaⁿna, ndo' na tjaa jnaⁿ cwicola'xmaⁿna, nñequiaaⁿ na nluiit'maⁿndyena ñ'eⁿñê. 31Quia jo' ¿ljo' cwii ya nl'uuya cantyja 'naaⁿ' ñ'oommeiⁿ'? Xeⁿ Ty'o̱o̱ts'om m'aaⁿ cantyja 'naaⁿya, ¿'ñeeⁿ nleichuu xjeⁿ 'naaⁿ' jaa? 32Ee Ty'o̱o̱ts'om tîcwañom'm Jnaaⁿ, tquiaaⁿ na tue' juu cwentaaya. Ndo' na luaa' s'aaⁿ, ma'mo̱ⁿna' na mati nñequiaaⁿ na nnto'ño̱o̱ⁿya cha'tso nnom na macaⁿna' jaa cha'xjeⁿ mañequiaaⁿ na tseixmaⁿ Jnaaⁿ. 33¿'Ñeeⁿ juu nnda̱a̱ nncju' jnaⁿ cjoo nn'aⁿ na macwji' Ty'o̱o̱ts'om cwentaaⁿ'aⁿ? Tjaa 'ñeeⁿ juu ee manquiityeeⁿ jnda̱ tqueeⁿ jaa na tjaa jnaⁿ cwicola'xmaaⁿya jo nnoom. 34Ndo' na ljo' ¿'ñeeⁿ joo nntuee' jnaⁿ nacjoona? ¿Aa nnts'aa Cristo? Xocats'aaⁿ ee nqueⁿ tquiaañê na tueeⁿ'eⁿ cwentaaya ndo' tando'xcoom jnda̱ na tueeⁿ'eⁿ. Je' wacatyeeⁿ ntyjaa' ts'o̱ Ty'o̱o̱ts'om ntyjaya na macaaⁿ ñ'oom 'naaⁿya nnom. 35¿Aa waa cwii nnom nawi' na nnda̱a̱ nnts'aana' na nntseitsaaⁿ'ñena' na Cristo m'aaⁿ na candya' ts'oom jaa? Nawi' na cwitjo̱o̱ⁿya, ¿aa nnda̱a̱ nnts'aana' oo na cwintyjo̱ nn'aⁿ jaa nc'e na m'aaⁿya cantyja 'naaⁿ'aⁿ, ndo' na matsei'tjo̱o̱na' na nlcwaa'a, oo na matsei'tjo̱o̱na' liaaya? Oo, ¿cwii nnom na jeeⁿ teincuu' na cwitjo̱o̱ⁿya oo na cwila'jndaa'ndye nn'aⁿ na nla'cwjeena jaa? Maxjeⁿ tjaa'naⁿ meiⁿcwii nnom na nnda̱a̱ nntseitsaaⁿ'ñena' na m'aaⁿ Cristo na candya' ts'oom jaa. 36Ee ñ'oom na teiljeii naquii' libro Salmos, matsona': Nc'e na cwiluiindyô̱ nn'aⁿ cwenta', jo' chii meinchaa' xuee na ñe'cala'cwjee nn'aⁿ jâ. Cwil'ana ñ'eⁿndyô̱ cha'na cwitjoom canmaⁿ na jnda̱ teijndaa' na nncwje. 37Sa̱a̱ meiiⁿ na luaa' waa cantyja 'naaⁿ' cha'tso nmeiⁿ', waljoo'cheⁿ na tsanandyo̱ nmeiⁿ', nc'e Cristo m'aaⁿ na candya' ts'oom jaa. 38Ee ntyjiiya tjaa meiⁿcwii na nnda̱a̱ nnto̱ⁿ'na' jaa na m'aaⁿ Ty'o̱o̱ts'om na candya' ts'oom jaa. Cantyja na cwiwja̱a̱, cantyja na cwitando̱o̱'a, meiⁿ ángeles, meiⁿ ljo' na t'maⁿ waa najnda̱, meiⁿ nn'aⁿ na t'maⁿ n'iaaⁿ la'xmaⁿ, meiⁿ ljo'cheⁿ na matseicaty'uena' jaa na maje', ndo' meiⁿ ljo' na wjaach'eena' jaa 'io cha, 39meiⁿ ljo' na m'aⁿ nandye, meiⁿ ljo' na niom yuu na njoomti ts'om ndaaluee, meiⁿ ljo' na s'aa Ty'o̱o̱ts'om. Meiⁿcwii na cha'tso nmeiⁿ', xocanda̱a̱ nnto̱ⁿ'na' jaa na t'mo̱o̱ⁿ na m'aaⁿ na candya' ts'oom jaa nc'e Cristo Jesús na cwiluiiñê na catsa̱'ntjoom jaa.
Romanos 8


1'O yonch'u, nc'e na cwila'yu'yo' ñequio Jesucristo, laxmaⁿ'yo' na c'om'yo' na ndyaandyo' jo nda̱a̱ nn'aⁿ na nda o' ee maty'iomyana' na nl'a'yo' naljo'. 2Ee ljeii najndyee na matsa̱'ntjomna' chuuna' ñ'oom na tso Ty'o̱o̱ts'om na nnts'aaⁿ. Matsona': "Catseit'maaⁿ'ndyu' tsotye' ñ'eⁿ tso'ndyo' 3cha na nnc'oom' na neiⁿ' ndo' tco xueechu' nnom tsjoomnancuewaa." 4Ndo' 'o je', na m'aⁿ nda'yo' til'a'yo' cwii nnom na nla'lioo'ndyena, 'o cala'quie'yo' joona ñequio ñ'oom na matseijndo̱'na' n'omna chiuu nnc'omna ndo' cat'mo̱ⁿ'yo' nda̱a̱na na candya' ts'om Ta Jesucristo joona. 5'O nn'aⁿ na teijndandyo', c'om'yo' na ndyaandyo' nda̱a̱ patrom 'naⁿ'yo', catue'ndyo'cje'yo' nda̱a̱na ndo' ñequio na nquia'yo cala't'maaⁿ'ndyo' joona ñequio na xcwee' n'om'yo' cha'xjeⁿ nquiu'yo' na cwindye'ntjom'yo' nnom nquii Cristo. 6Nchii cwe' quia na jndoo'na jo' na cwiqueⁿndyo' ts'iaaⁿ na cwil'a'yo'. 'O cal'a'yo' na ljo' ee na manquiu'yo' na nnom nquii Cristo m'aⁿ'tyeⁿ'yo' moso, ndo' ñequio na xcwee' n'om'yo' cwil'a'yo' yuu na l'ue ts'om Ty'o̱o̱ts'om. 7Ts'iaaⁿ na nl'a'yo', cal'a'yo' juuna' ñequio na tinc'uaa' n'om'yo', cha'xjeⁿ nnom nquii Ta Jesucristo na cwindye'ntjom'yo', nchii cwe' nda̱a̱ nn'aⁿ. 8Ee manquiu'yo' na cwii cwii ts'aⁿ, aa m'aaⁿtyeeⁿ moso oo aa m'aaⁿ xjeⁿ 'naaⁿ' nqueⁿ, sa̱a̱ Ta Jesús nñequiaaⁿ na nnco'ñom cantyjati na ya na ñes'aa. 9Ndo' 'o je' patrom, majo'ti cal'a'yo' ñequio nn'aⁿ na m'aⁿtyeⁿ moso 'naⁿ'yo' meiⁿ nchii na nndu'yo' cwii ñ'oom na ntseicaty'uena' joona. Ee cjañjoom' n'om'yo' na 'o ñ'eⁿndye joona cañoom'luee m'aaⁿ Ta Jesús na matsa̱'ntjoom jaa. Ndo' jo nnom jom ñecwii xjeⁿ cwila'xmaaⁿya. 10'O nn'aⁿya, Ta Jesús tjacantyja najndeii na matseixmaaⁿ. Cantyja 'naaⁿ' jo' c'oom' jndeii' n'om'yo' nc'e matseitjoom'na' 'o ñ'eⁿñê. 11Cwil'uee'ndyo' cha'tso nnom l'o̱ ts'iaaⁿ ndia' na jnda̱ tquiaa Ty'o̱o̱ts'om nda̱a̱'yo', cha na nnda̱a̱ nnaⁿndyo' nacjoo' cha'tso nnom na manquiu'nn'aⁿ tsaⁿjndii 'o. 12Ee nchii cwe' ñequio nn'aⁿ na la'xmaⁿ seii ñequio ndeii cwil'aaya tia'. Jaa m'aaⁿya nacjoo najnda̱ na wi'ndye na titquioo' na m'aⁿ jo ndo' ljo̱'luee, joo na waa najnda̱ na cwiqueⁿ xjeⁿ, na cwitsa̱'ntjom, ndo' nt'omcheⁿ na cwitsa̱'ntjom tsjoomnancue jaaⁿwaañe. 13Jo' chii cwil'uee'ndyo' cha'tsoñ'eⁿ l'o̱ ts'iaaⁿ cwentaa ndia' na mañequiaa Ty'o̱o̱ts'om cha quia na nncue'ntyjo̱ xuee na wi' nntjom'yo' nnda̱a̱ nnaⁿndyo' ndo' na jnda̱ jnda̱a̱ jnaⁿndyo' tia', ndicwaⁿ meiⁿntyje'tyeⁿ'yo'. 14Cwintyje'tyeⁿ'yo' cwentaaⁿ'aⁿ na cwil'uee'ndyo' ñ'oom'm cha'xjeⁿ sondaro matseityeeⁿ xcweeⁿ'eⁿ ñequio tjaⁿ, cal'a'yo' na maty'iomyana' ee juuna' nncwañoom'na' 'o cha'xjeⁿ cotom xjo wañoom'na' sondaro. 15Cha'xjeⁿ m'aaⁿc'eeñe sondaro na mañjoom lcoom'm na wjaⁿ tia', mati 'o ñequii'cheⁿ c'om'c'eendyo' na nntsanquia'yo' ñ'oom na ya na mañequiaana' na cwiljoya ntyjii Ty'o̱o̱ts'om ñ'eⁿ nn'aⁿ. 16Tsaⁿjndii majoom'm ndo̱ nacjo'yo' na too' chom. Cha'xjeⁿ tjaⁿ tmeiⁿ mawañoom'na' sondaro na tinc'oom ndo̱ jom, maluaa' cwil'uee'ndyo' juu na cwilayu'ya n'om'yo' cha nlandu'yo' ndo̱ na maju' tsaⁿjndii nacjo'yo'. 17Juu na macwji'n'maaⁿ'ñe Ty'o̱o̱ts'om nn'aⁿ cwil'uee'ndyo' juuna' na nncwañoom'na' 'o cha'xjeⁿ tjaⁿxqueⁿ xjo' mawañoom'na' xqueⁿ sondaro ndo' mati cwil'uee'ndyo' ñ'oom'm cha'xjeⁿ xjo espada na mañequiaa Espíritu Santo nda̱a̱'yo'. 18Tintsacwintyje'yo' na cwilaneiⁿ'yo' nnom Ty'o̱o̱ts'om cha'xjeⁿ na mañequiaa Espíritu Santo naquii' n'om'yo', ñequii'cheⁿ cala'ty'oondyo' ndo' cataⁿ'yo' nnoom, tincwintqueⁿ'yo', ñequii'cheⁿ na c'om'c'eendyo' na calaneiⁿ'yo' nnoom cantyja 'naaⁿ nn'aⁿ na m'aⁿ cwentaaⁿ'aⁿ. 19Mati calaneiⁿ'yo' nnom Ty'o̱o̱ts'om cantyja 'naⁿya na cateijneiⁿ ja ñ'oom na nntseina̱ⁿya nnda̱a̱ nn'aⁿ meiⁿ tintseicaty'uena' ja na nñequiaya na caliu nn'aⁿ chiuu waa ñ'oom na jeeⁿ wanty'iuu' waa na nlui'n'maaⁿñe ts'aⁿ. 20Jnda̱ ty'ioom ts'iaaⁿ ja na mañequiaya ñ'oom naya 'naaⁿ'aⁿ, ndo' cwe' jnaaⁿ' jo' na m'aaⁿya w'aancjo, calaneiⁿ'yo' nnoom na c'o̱ⁿt'maaⁿ'ndyo̱ ts'o̱o̱ⁿya na nntseina̱ⁿya juuna' nda̱a̱ nn'aⁿ cha'xjeⁿ matsona' na cats'aa. 21Ti'nn'aⁿya Tíquico, tsaⁿ na jeeⁿ jnda ntyjiiya, jom jeeⁿ xcwee' ts'oom ts'iaaⁿ 'naaⁿ' Ta Jesús, jom ntseicañeeⁿ 'o chiuu waa na m'aaⁿya cha caliu'yo' ljo' mats'aaya. 22Cwe' jo' na majño̱o̱ⁿya jom na m'aⁿ'yo' na catseicañeeⁿ 'o chiuu waa na m'aaⁿya ñjaaⁿ cha na nñequiaana' na t'maⁿ n'om'yo'. 23'O nn'aⁿya na cwila'yu'yo', nquii Ty'o̱o̱ts'om na cwiluiiñê Tsotya̱a̱ya ñequio Jesucristo na cwiluiiñê na matsa̱'ntjoom jaa, quiana na nnda'yo' na meiⁿcwii ñomtiuu tic'om'yo' jo nda̱a̱na ndo' na cato'ñoom'yo' na m'aⁿna na wi' n'omna 'o ee cwila'yu'ya n'om'yo' ñ'eⁿndyena, 24juu naya na matseixmaⁿ Ty'o̱o̱ts'om, quiaaⁿ juuna' nda̱a̱ cha'tsondye nn'aⁿ na ticala'chuii' na m'aⁿ na jnda nquiu Taya Jesucristo.
Efesios 6


1'O nn'aⁿ na cwila'yu'yo' na m'aⁿ'yo' ndyuaa Galacia, jeeⁿ ndya' ntjeiⁿ ljo' cwil'a'yo'. ¿'Ñeeⁿ tju' tycu calua' cjo'yo' na tilacanda̱a̱'ndyo' ñ'oom na tseixmaⁿna' na mayuu'? Ee ñ'oom na tyoñequiaayâ nda̱a̱'yo' s'aana' ndoo' nquiu'yo' na nty'ia'nda̱a̱'yo' na jñoom Jesucristo ts'oom'naaⁿ. 2Candu'yo' nndii. ¿Aa to'ñoom'yo' Espíritu Santo nc'e na jla'canda̱a̱'ndyo' chiuu matsa̱'ntjom ljeii na tqueⁿ Moisés, oo aa nc'e na jla'yu'ya n'om'yo' ñ'oom na tyondye'yo'? 3¿Aa maxjeⁿ ntjeiⁿ nqueⁿ'yo'? ¿Aa nnda̱a̱ nts'aana' na cwila'tiuu'yo' na cwe' najnda̱' ncjo'yo' na nnda̱a̱ nla'canda̱a̱'ndyo' jo nnom Ty'o̱o̱ts'om yuu na jla'cato̱'jndyee'yo' ñ'eⁿ Espíritu? 4¿Aa cwe' ts'iaaⁿ'ndyo cwii cwii nnom nawi' na teinom'yo'? Toom cwe' waa na teijndeiina' 'o. 5Quia mañequiaa Ty'o̱o̱ts'om na cwito'ñoom'yo' Espíritu ndo' mach'eeⁿ ts'iaaⁿ quii'ntaaⁿ'yo' na tixocaluiina' nc'e na jndeii nquii ts'aⁿ, nchii mach'eeⁿ na ljo' ee na cwila'canda̱a̱'ndyo' chiuu matsa̱'ntjom ljeii na tqueⁿ Moisés, sa̱a̱ nc'e na cwila'yu'yo' ñ'oom na jnda̱ macwindye'yo'. 6Maluaa' matseijomna' cantyja 'naaⁿ' Abraham. Tyotseiyu'ya ts'oom ñ'eⁿ Ty'o̱o̱ts'om, ndo' nc'e jo' tqueⁿ jom na tjaa jnaⁿ cwicotseixmaaⁿ. 7Jo' chii cala'no̱ⁿ'yo' na cha'tsondye nn'aⁿ na cwila'yu'ya n'om ñ'eⁿ Ty'o̱o̱ts'om, maqueeⁿ joona na cwiluiindyena tsjaaⁿ 'naaⁿ' Abraham na jndyowicantyjoo'. 8Ñ'oom'm na teiyo teiljeii, tyuaa' t'mo̱ⁿna' na nlqueeⁿ nn'aⁿ na nchii judíos joona na tjaa jnaⁿ la'xmaⁿna nc'e na cwila'yu'ya n'omna ñ'eⁿñê. Luaa ñ'oomya na seicañeeⁿ juu: "Nndio̱'naaⁿndyo̱ nn'aⁿ cwii cwii ndyuaa nc'e 'u." 9Quia jo' ljo'yu matio'naaⁿñê nn'aⁿ na cwila'yu'ya n'om ñ'eⁿñê cha'xjeⁿ seiyu' Abraham ñ'eⁿñê. 10Nn'aⁿ na cwilacantyjaa' n'om na nlui'n'maaⁿndyena nc'e na quit'maⁿ n'omna ljeii na tqueⁿ Moisés m'aⁿna nacje 'naaⁿ' ñ'oom na maco'wi'na' joona. Ee waa ñ'oom' Ty'o̱o̱ts'om na teiljeii na matsona': "Cha'tsondye nn'aⁿ na tyoola'canda̱ñ'eⁿ ñ'oom na jnda̱ teiljeii naquii' ljeii na tqueⁿ Moisés, m'aⁿna nacje 'naaⁿ' ñ'oom na maco'wi'na' ts'aⁿ." 11Cwiwitquioo'ya na tjaa 'ñeeⁿ maqueⁿna' juu na tjaa jnaⁿ cwicotseixmaⁿ nc'e mach'ee chiuu macaⁿ ljeii na tqueⁿ Moisés, ee ñ'oom' Ty'o̱o̱ts'om na teiljeii matsona': "Ts'aⁿ na tjaa jnaⁿ cwicotseixmaⁿ jo nnom Ty'o̱o̱ts'om, macaⁿna' na catseiyu'ya ts'om ñ'eⁿñê." 12Sa̱a̱ ljeii na tqueⁿ Moisés tica'mo̱ⁿna' na macaⁿna' na catseiyu'ya ts'om ts'aⁿ ñ'eⁿ Ty'o̱o̱ts'om, ee matsona': "Ts'aⁿ na matseicanda̱ ljeii 'naaⁿ' Moisés, c'oom na cje'naaⁿ'na'." 13Seicandyaañe Cristo jaa juu ñ'oomwi' na seijndaa'ñe ljeii na tqueⁿ Moisés na nnt'uiiwi'na' nn'aⁿ, ee t'uiiwi'na' jom cwentaaya nc'e ñ'oom' Ty'o̱o̱ts'om na teiljeii na matsona': "Meiⁿquia ts'aⁿ na cwila'ntyja nn'aⁿ cwii ts'oom, m'aaⁿ tsaⁿ'ñeeⁿ nacje 'naaⁿ' ñ'oomwi'." 14Luaa' matsona' cha joo nn'aⁿ na ticaluiindye nn'aⁿ judíos, cantyja 'naaⁿ' Cristo Jesús nnda̱a̱ nla'xmaⁿna juu ñ'oom na tio'naaⁿñe Ty'o̱o̱ts'om Abraham, ndo' naljo', nc'e na cwila'yu'ya n'omna ñ'eⁿ Ty'o̱o̱ts'om nnda̱a̱ nnto'ñoomna Espíritu Santo na tsoom na nñequiaaⁿ. 15'O nn'aⁿya na cwila'yu'yo', mantseina̱ⁿya ñ'oom nda̱a̱'yo' cantyja 'naaⁿ' na matseijndaa'ñe cwii ts'aⁿ ñ'oomtyeⁿ ñ'eⁿ x'iaaⁿ'aⁿ. Quia na jnda̱ s'aaⁿ xueⁿ'eⁿ cjoo' tsom'ñeeⁿ, ticwanaaⁿ na nntso cwiicheⁿ ts'aⁿ na ticaluii chiuu tso tsom'ñeeⁿ oo na nntseicwaljo'ti ts'aⁿ ñ'oom na tso juuna'. 16Ndo' nnom Abraham tso Ty'o̱o̱ts'om chiuu nts'aaⁿ cantyja 'naaⁿ' jnda tsaⁿ'ñeeⁿ. Ñ'oom' Ty'o̱o̱ts'om na teiljeii tic'oomna' ntseinaaⁿ, na cha'cwijom jndye nn'aⁿ ee matsona': "Cantyja 'naaⁿ' jnda' nncu'", ndo' naljo', ma'mo̱ⁿna' ñecwii ts'aⁿ, manquii Cristo. 17Luaa waa na ñe'catsjo̱o̱ nda̱a̱'yo'. Ty'o̱o̱ts'om seijndaa'ñê cwii ñ'oom na xocachuii'na' ñequio Abraham. Tjacaa ñequiee sianto waljoo' ntquiuu nchoo' nqui ndyu ndo' tyjee'cañoom ljeii na matsa̱'ntjomna' na tquiaa Moisés. Sa̱a̱ juuna' tixocanda̱a̱ nntseityuii'na' najndeii na matseixmaⁿ ñ'oom na tso Ty'o̱o̱ts'om nnom Abraham na nnts'aaⁿ. 18Sa̱a̱ xeⁿ ñequii'cheⁿ nc'e na matseicanda̱a̱'ñe ts'aⁿ chiuu matsa̱'ntjom ljeii na tqueⁿ Moisés cha nloñom na jnda̱ tso Ty'o̱o̱ts'om na nñequiaaⁿ quia jo' tixocatsona' na to'ñom ts'aⁿ juuna' nc'e ñ'oom na tsoom na nñequiaaⁿ sa̱a̱ ñ'oom na mayuu' cwe' yu tquiaaⁿ ñ'oom'ñeeⁿ nnom Abraham. 19Quia jo' juu ljeii na tqueⁿ Moisés ¿yuu l'uena'? Ts'iaaⁿ'na' nc'e jndye nnom na cwila'tjo̱o̱ndye nn'aⁿ, jo' chii jnda̱nquia chii tquiaa Ty'o̱o̱ts'om juuna'. Teijndaa' na nncuaana' hasta xjeⁿ na tyjee' Nquii na cwiluiiñe tsjaaⁿ 'naaⁿ' Abraham, nqueⁿ na tso Ty'o̱o̱ts'om nnoom chiuu nnts'aa. Ljeii'ñeeⁿ tyoñequia ángeles juuna', ndo' nquii Moisés ts'iaⁿ'aⁿ na tyotseixmaaⁿ ts'aⁿ na tyom'aaⁿ xcwe quii'ntaaⁿ nn'aⁿ ñequio jo nnom Ty'o̱o̱ts'om. 20Quia na ñecwii ts'aⁿ, ticaⁿna' ts'aⁿ na nnc'oom xcwe ee nquii Ty'o̱o̱ts'om ñequii cwiiñê. 21Ndo' na luaa', ¿aa ñe'catsona' na juu ljeii na matsa̱'ntjomna' m'aaⁿna' nacjoo' ñ'oom na jnda̱ tso Ty'o̱o̱ts'om na nnts'aaⁿ? Jeeⁿ tic'oom'na' ee xeⁿ waa cwii ljeii na nnda̱a̱ nlqueⁿna' ts'aⁿ na tjaa jnaⁿ cwicatseixmaⁿ nc'e na matseicanda̱a̱'ñe juuna', quia jo' juu na tjaa jnaⁿ catseixmaⁿ ts'aⁿ, nntseixmaaⁿ juuna' ee na matseicaña̱a̱ⁿ ljo' matsa̱'ntjomna'. 22Sa̱a̱ juu ñ'oom' Ty'o̱o̱ts'om na teiljeii matseijndaa'ñena' na cha'tsondye nn'aⁿ m'aⁿtyeⁿna nacje 'naaⁿ' jnaⁿ. Luaa' waa cha cha'tsondye nn'aⁿ na cwila'yu' ñ'eⁿñê nnda̱a̱ nnto'ñoomna ñ'oom na jnda tsoom na nnts'aaⁿ nc'e na cwila'yu'ya n'omna ñ'eⁿ Jesucristo. 23Cwii tjo̱o̱cheⁿ na teitquioo' na cala'yu'ya n'o̱o̱ⁿya, tyeⁿ tyom'aaⁿya nacje 'naaⁿ' ljeii na matsa̱'ntjomna'. Majuu xjeⁿ'ñeeⁿ tyom'aaⁿya na cwicantyjaa' n'o̱o̱ⁿya na nleitquioo' na nlui'n'maaⁿndyo̱ nc'e na cwila'yu'ya n'o̱o̱ⁿya ñ'eⁿ Jesucristo. 24Jo' chii juu ljeii'ñeeⁿ ts'iaaⁿ'na' na nnts'aana' cwenta jaa cha'cwijom na laxmaaⁿya yonch'u na m'mo̱ⁿna' nda̱a̱ya hasta xjeⁿ na nndyo Cristo, cha nc'e na cwila'yu'ya n'o̱o̱ⁿya ñ'eⁿñê nnts'aana' na tjaa jnaⁿ la'xmaaⁿya jo nnom Ty'o̱o̱ts'om. 25Sa̱a̱ je' na tyjee' na cwila'yu'ya n'o̱o̱ⁿya ñ'eⁿ Ty'o̱o̱ts'om, tic'o̱ⁿtya̱a̱ nacje 'naaⁿ' ljeii'ñeeⁿ na tyoch'eena' cwenta jaa. 26Je' cha'tsondyo' cwiluiindyo' ntseinda Ty'o̱o̱ts'om nc'e na cwila'yu'ya n'om'yo' ñ'eⁿ Cristo Jesús. 27Ee cha'tsondyo' 'o na jnda̱ teits'oomndyo' cantyja 'naaⁿ'aⁿ, cwiw'aa'ndyo' cantyja na matseixmaaⁿ cha'xjeⁿ na cwee ts'aⁿ liaa. 28Nc'e na ljo', je' nchii cwe' judío matseixmaⁿ', meiⁿ nchii cwe' ts'aⁿ na tuiiñe cwiicheⁿ nnom tsjaaⁿ. Je' meiⁿ nchii tseixmaⁿ' ts'aⁿ na seijnda cwii patrom, meiⁿnchii tseixmaⁿ' ts'aⁿ na m'aaⁿ xjeⁿ 'naaⁿ' nquii, meiⁿ nchii tseixmaⁿ' tsaⁿs'a oo tsaⁿscu 'u. 'O ñe'cwii cwilaxmaⁿ'yo' nc'e na cwila'jomndyo' ñequio Cristo Jesús. 29Ndo' nc'e na cwiluiindyo' cwentaa' Cristo, quia jo' mati cwiluiindyo' tsjaaⁿ Abraham na jndyowicantyjoo' ndo' maxjeⁿ nnda'yo' naya na jnda̱ tso Ty'o̱o̱ts'om na nnts'aaⁿ.
Gálatas 3


1Luaa waa na ñe'catsjo̱o̱ya cantyja 'naaⁿ' ñ'oomwaa': Cwii tyochjoo meiiⁿ na matsona' na nlo'ñom 'naaⁿ' tsotye na jnda̱ tue', ndo' na luaa' tseixmaⁿ, tjaa'naⁿ na cwichuii' juu ñequio cwii moso na seijnda tsotye, meiiⁿ cha'tso 'naaⁿ' tsotyeeⁿ la'xmaⁿna' 'naaⁿ'aⁿ. 2M'aⁿ nn'aⁿ na cwiteix'ee juu, ndo' na cwijndoo'na ts'iaaⁿ 'naaⁿ'aⁿ hasta nncue'ntyjo̱ chu na jnda̱ seijndaa'ñe tsotyeeⁿ. 3Mati maluaa' matseijomna' jaa nn'aⁿ na cwila'yuu'a. Ee cwii tjo̱o̱cheⁿ na jndya̱a̱ya ñ'oom na catseiyu' ts'aⁿ ñequio Cristo, tyom'aaⁿya nacje 'naaⁿ cha'tso nnom na quit'maⁿ n'om nn'aⁿ na cantyja 'naaⁿ joona' ntyjaa'ya n'omna na nlui'n'maaⁿndyena. 4Sa̱a̱ quia na tue'tyjo̱ xjeⁿ na ntyjii Ty'o̱o̱ts'om, jñoom Jnaaⁿ. Tuiiñe jnda cwii yuscu. Tyom'aaⁿ nacjee 'naaⁿ' ljeii na matsa̱'ntjomna'. 5Jñoom na nntseicandyaañê jaa na tyom'aaⁿya nacje 'naaⁿ' ljeii'ñeeⁿ, cha nda̱a̱ nnco'ñom Ty'o̱o̱ts'om jaa na nncwjaa'ñê na cwiluiindyo̱ ntseinaaⁿ. 6Ndo' cha na m'mo̱ⁿndyeyuna' na cwiluiindyo' ntseinaaⁿ jñoom Espíritu na tseixmaⁿ Jnaaⁿ naquii' n'om'yo' ndo' nqueⁿ mañequiaaⁿ na cwindu'yo': "Tsotya̱ya Ty'o̱o̱ts'om." 7Jo' na cwiluiindyu' jnaaⁿ, nchii cwe' ts'aⁿ na mandi'ntjomtyeⁿ nnom patrom. Ndo' nc'e na cwiluiindyu' jnaaⁿ, juu na nñequiaaⁿ na nndaa' Cristo, mati 'u nnda'. 8Jach'ee xuee quia na tyoota'jnaⁿ'yo' Ty'o̱o̱ts'om, tyondye'ntjom'tyeⁿ'yo' nda̱a̱ nty'o̱o̱n'om na tyolue nn'aⁿ na jeeⁿ t'maⁿ ñ'oom la'xmaⁿ, meiiⁿ tiyuu' na la'xmaⁿna' nqueⁿ. 9Sa̱a̱ je' na cwita'jnaⁿ'yo' Ty'o̱o̱ts'om, oo yati na nl'uuya na mawajnaⁿ'aⁿ 'o, ¿chiuu waayu na cwilcwe'nnda'yo' na ntyjaa' n'om'yo' na nlui'n'maaⁿndyo' cantyja 'naaⁿ' 'naⁿ na tijnda̱na' ndo' til'uena', na nndye'ntjom'tyeⁿ'nnda'yo' nda̱a̱na'? 10'O ndicwaⁿ na cwitjei'yo' cwenta na niom ncuee na t'mati laxmaⁿna', ndo' mati cantyja 'naaⁿ' chi'ndaa ñequio nt'om ncuee na cwitjeii' nn'aⁿ cwenta na jeeⁿ t'maⁿ la'xmaⁿna', ndo' mati na cwitjom ndyu. 11Ndo' na nmeiiⁿ' cwil'a'yo', jeeⁿ matseicaty'uena' ja na cwe' ts'iaaⁿ'ndyo ts'iaaⁿ na tyots'aaya quii'ntaaⁿ'yo'. 12'O nn'aⁿya na cwila'yu'yo' ñ'eⁿ Cristo, macaⁿ'a nda̱a̱'yo' na calcwe'yo' na ntyjaa' n'om'yo' ñ'oommeiⁿ' cha'xjeⁿ m'aaⁿ candyaandyo̱ cantyja 'naaⁿ' joona'. Meiiⁿ na mayuu' tyoota'wi'yo' ja sa̱a̱ matseijomna' na ljo' cwil'a'yo'. 13Manquiujndaa'ndyo' quia tjo̱nquiajndya̱a̱ ñ'oom' Ty'o̱o̱ts'om nda̱a̱'yo', t'o̱o̱ⁿya na wii'a. 14Ndo' juu tycu'ñeeⁿ na tjo̱ⁿya, cwajndii tyoch'eena' ja, sa̱a̱ meiiⁿ na ljo', tîcal'a'yo' na ty'aa'yo' ja. 'O to'ñoom'yo' ja na cha'cwijom cwiluiindyo̱ cwii ángel, cha'cwijom nquii Cristo Jesús ja. 15Quia jo' ¿chiuu tuii na je' taneiⁿ'yo' ja cha'xjeⁿ quialjo'? Ee macwji'yuu'ndyo̱ cantyja 'naⁿ'yo' chiuu tyom'aaⁿ' n'om'yo', hasta meiiⁿ na n'omnda̱a̱'yo' nntjei'yo' na nntiom'yo' n'om no̱o̱ⁿ. 16¿Aa mach'eeyuuna' nquiu'yo' na jndo̱ya 'o nc'e matseina̱ⁿya ñ'oom na mayuu' nda̱a̱'yo'? 17Joo naⁿm'aⁿ' na cwiñequiana ñ'oom nda̱a̱'yo', jeeⁿ queeⁿ n'omna na nla'jomndyo' ñ'eⁿndyena, sa̱a̱ tixcwe ee l'ue n'omna na nto̱ⁿ'ndyo' ñ'eⁿndyô̱ cha ñenquieena nla'ñ'oom'ndyo' joona. 18Ee ya na cwila'neiiⁿ'ndye naⁿ'ñeeⁿ 'o, xeⁿ xcwee' n'omna ñ'eⁿndyo'. Ndo' majndeiiticheⁿ quia na ticañ'a̱ⁿya ñ'eⁿndyo'. 19'O ntseindaaya cwiicheⁿ cwiindii' na maquiina' ja cantyja 'naⁿ'yo' cha'xjeⁿ na maquiina' cwii yuscu na matseincuii, maljo' na nntjo̱ⁿ hasta xjeⁿ na nntseiluii'na' Cristo naquii' n'om'yo'. 20Toom cwe' na ñ'a̱ⁿya ñ'eⁿndyo' je' cha' nncju'naaⁿñena' na ñomquia'ti nntseina̱ⁿ nda̱a̱'yo', ee ñ'oom na mayuu'cheⁿ matseiñ'eeⁿ'ñena' ja cantyja 'naⁿ'yo'. 21'O na l'ue n'om'yo' na ñe'c'om'yo' na cje 'naaⁿ' ljeii na tqueⁿ Moisés, candu'yo' no̱o̱ⁿ: ¿Aa tyoondye'yo' chiuu matso juuna'? 22Matso ljeii'ñeeⁿ na t'om we ntseinda Abraham. Cwii tsaⁿ'ñeeⁿ tuiiñe jnda tsaⁿscu na tyondi'ntjomtyeⁿ nda̱a̱na, ndo' cwiicheⁿ tuiiñe jnda scuu' nqueⁿ, Sara'ñeeⁿ titseixmaaⁿ ts'aⁿ na m'aaⁿ candyaañe. 23Jnaaⁿ na seincuii yuscu na tyondi'ntjomtyeⁿ nda̱a̱na, tuiiñe cha'xjeⁿ cwiluiindye meiⁿnquia yo'ndaa, sa̱a̱ jnaaⁿ na tuiiñe jnda scuu' nqueⁿ, tuiiñe nc'e ñ'oom na jnda̱ tso Ty'o̱o̱ts'om na nnts'aaⁿ. 24Ñ'oomwaa' tseixmaⁿna' ñ'oom tjañoom'. Ee we yolcu'ñeeⁿ la'xmaⁿna we ñ'oom na maxjeⁿ ntseicanda̱a̱'ñena'. Cwii ñ'oom'ñeeⁿ ma'mo̱ⁿna' Sjo̱ Sinaí, ndo' nn'aⁿ na m'aⁿ nacje'naaⁿ' ñ'oom'ñeeⁿ cwiluiindyena nn'aⁿ na cwindye'ntjomtyeⁿ. 25Juu ñ'oom Agar ma'mo̱ⁿna' sjo̱ Sinaí na m'aaⁿna' ndyuaa Arabia, na juu sjo̱'ñeeⁿ matseijomna' cha'na Jerusalén na waa je', ee nn'aⁿ tsjoom'ñeeⁿ cwindye'ntjomtyeⁿna nnom ljeii na tqueⁿ Moisés. 26Sa̱a̱ juu tmaaⁿ' nn'aⁿ Jerusalén na waa jo nandye na la'xmaaⁿya, m'aaⁿ candyaañena', ticandi'ntjomna' nnom ljeii na tqueⁿ Moisés. 27Ee mawaa ñ'oom' Ty'o̱o̱ts'om na teiljeiina' na tyoñequiaa Isaías teiyo. Matsona': 'U yuscu na titsjaaⁿndyu' na tjaa'naⁿ ntseinda', jndeii catseixua' na neiⁿ', 'u na ticaljei' chiuu nlquiina' ts'aⁿ na nntseincuii, jndeii catseixua' na manco' na neiⁿ', ee jndyendyeti ntseinda yuscu na tyootseincuii nchiiti cha'tsondye tyjelcoom. 28'O nn'aⁿya na cwila'yu'yo', la'xmaaⁿya cha'na Isaac, ee mati jaa cwiluiindyo̱ ntseinda Ty'o̱o̱ts'om na tsoom nnom Abraham na nc'om. 29Sa̱a̱ cha'xjeⁿ juu jnda Abraham na tuiiñe cha'xjeⁿ meiⁿquia ts'aⁿ, tyoco'weeⁿ'eⁿ Isaac na tuiiñe nc'e Espíritu Santo, maluaa' waa je'. 30Sa̱a̱ ñ'oom na tso Ty'o̱o̱ts'om nnom Abraham na teiljeii, luaa matsona': "Caleintyjo̱' tsaⁿscu na mandi'ntjomtyeⁿ njom' ñequio jnaaⁿ, ee ticwanaaⁿ na nnco'ñoom 'naⁿ' na waa, jnda scu' nncu' nnco'ñom." 31Jo' chii 'o nn'aⁿya, tila'xmaaⁿya ntseinda yuscu na ñejndi'ntjomtyeⁿ. Laxmaaⁿya ntseinda yuscu na m'aaⁿ candyaañe.
Gálatas 4


1'O nn'aaⁿya na cwila'yu'yo', mancjo'ti'yo' nquiu'yo' na ticwe' ts'iaaⁿ'ndyo na sacajndo̱o̱'â 'o. 2'O manquiu'ya'yo' na jeeⁿ t'maⁿ jla'jnaaⁿ' nn'aⁿ tsjoom Filipos jâ ndo' jla'sei'na jâ, sa̱a̱ meiiⁿ na luaa', xcwe xjeⁿ na tjo̱o̱ⁿyâ nawi'waa', tquiaa Ty'o̱o̱ts'om na t'maⁿ n'o̱o̱ⁿyâ na tquiaayâ ñ'oom nda̱a̱'yo' cantyja na macwji'n'maaⁿñê añmaaⁿ nn'aⁿ. 3Ee ñ'oom na cwiñequiaayâ cwiluiiñena' ñ'oom na mayuu', nchii ñ'oom na tijndaa'ya nquiuuyâ, ndo' nchii cwe' na ñe'cala'ntja̱a̱ⁿyâ nn'aⁿ, meiⁿ nchii na cwinquio̱'nn'aaⁿyâ nn'aⁿ. 4Wandyo̱' waa cantyja 'naaⁿyâ, ee tjawee' ntyjii Ty'o̱o̱ts'om ñ'eⁿndyô̱ ndo' ty'ioom ts'iaaⁿ jâ na nñequiaayâ ñ'oom na macwji'n'maaⁿñê añmaaⁿ nn'aⁿ. Nchii cwil'aayâ ts'iaaⁿ'ñeeⁿ cha na nncjaawee' n'om nn'aⁿ ñ'eⁿndyô̱, sa̱a̱ cha nqueⁿ nncjaawee' ts'oom, ee jom nlqueeⁿ cwenta chiuu n'o̱o̱ⁿyâ. 5'O manquiu'ya'yo' na tijoom ñejla'ca'naaⁿ'ndyô̱ nda̱a̱'yo', meiⁿ nchii tquio̱'nn'aaⁿyâ 'o na nntjeii'â tsjo̱'ñjeeⁿ luee'yo'. Ty'o̱o̱ts'om noom'm na ljo'. 6Meiiⁿjom ndii' tyool'ua̱a̱yâ na nla't'maaⁿ'ndye nn'aⁿ jâ, meiⁿ nda̱a̱' 'o meiⁿ nda̱a̱ nt'omcheⁿ. 7Jâ tyojndo̱o̱'â 'o ñequio na jnda nquiuuyâ ñ'eⁿndyo' cha'xjeⁿ cwii yuscu na jeeⁿ wi' ts'om ntseinda, ya cwenta mach'ee joona. 8T'maⁿ waa na jeeⁿ wi' n'o̱o̱ⁿyâ 'o, nchii tomti neiiⁿyâ na tyoñequiaayâ ñ'oom naya 'naaⁿ' Ty'o̱o̱ts'om nda̱a̱'yo' sa̱a̱ mati chiuu waa na tyom'aaⁿyâ quii'ntaaⁿ'yo'. Luaa' waa nc'e na jeeⁿ jnda nquiuuyâ 'o. 9'O nn'aⁿya na cwila'yu'yo' tyootsuu' n'om'yo' chiuu na tyola'jnda̱a̱yayâ na nnta'ntjo̱o̱ⁿyâ na tcaⁿna' jâ. Naxuee natsjom tyol'aayâ ts'iaaⁿ cha tîcatio̱o̱yâ xuu nacjo'yo' na nntei'xe'yo' jâ yocheⁿ na tyoñequiaayâ ñ'oom naya 'naaⁿ' Ty'o̱o̱ts'om nda̱a̱'yo'. 10'O nn'aaⁿya na cwila'yu'yo', manquiu'yo' ndo' mati mantyjii Ty'o̱o̱ts'om chiuu ñet'o̱o̱ⁿyâ quii'ntaaⁿ'yo'. Tyola'canda̱a̱'ndyô̱ jo nnoom na tyol'aayâ yuu na maty'iomyana' ndo' meiⁿcwii ts'aⁿ xonda̱a̱ ntso na jla'tjo̱o̱ndyô̱ nda̱a̱'yo'. 11'O manquiu'yo' chiuu waa na ñet'o̱o̱ⁿyâ quii'ntaaⁿ'yo' na tyom'aaⁿyâ cha'cwijom mach'ee ts'aⁿ ñequio ntseinda, 12tyolana̱a̱ⁿyâ ñ'oom nda̱a̱'yo' na tyoñequiaana' na t'maⁿ n'om'yo', tyola'jndo̱o̱'â n'om'yo' na c'om'yo' cha'xjeⁿ na matsona' na c'om nn'aⁿ na maqueeⁿ'ñe Ty'o̱o̱ts'om na calajomndyena cantyja na matsa̱'ntjoom ndo' ñequio na matseit'maaⁿ'ñena' jom. 13Quia tyondye'yo' ñ'oom naya 'naaⁿ' Ty'o̱o̱ts'om na tyoñequiaayâ nda̱a̱'yo' mana to'ñoom'yo' juuna'. Jo' na cwiñe'quiaayâ na quianl'uaaⁿ'aⁿ cantyja 'naⁿ'yo'. Ee jla'no̱ⁿ'yo' na ñ'oom' Ty'o̱o̱ts'om juuna' nchii ñ'oom na cwe' cwila'tiuu nn'aⁿ. Ndo' mayuu' na jo' juuna'. Jo' chii cwiwitquioo' ts'iaaⁿ na mach'eeⁿ naquii' n'om' 'o na cwila'yu'yo' ñ'eⁿñê. 14'O nn'aaⁿya, ljo'waayu ñetjom'yo' cha'xjeⁿ ñetjoom ntmaaⁿ' nn'aⁿ na macwji' Ty'o̱o̱ts'om cwentaaⁿ'aⁿ ndyuaa Judea. Ee nquiee nn'aⁿ tsjom'yo' ñeta'wi'na 'o cha'xjeⁿ tuii ndyuaa Judea, tyota'wi' nn'aⁿ judíos nc'iaana na cwilayu' ñequio Cristo Jesús. 15Nn'aⁿ judíos'ñeeⁿ jla'cuee'na Ta Jesús, cha'xjeⁿ weloona tyola'cwjeena profetas ndo' mati jleintyjo̱ nn'aⁿ judíos jâ. Tiquil'ana yuu na cjaawee' ntyjeeⁿ ñ'eⁿndyena, ndo' m'aⁿna nacjoo cha'tsondye nn'aⁿ, 16ee quia na ñe'calana̱a̱ⁿyâ ñequio nn'aⁿ na tachii judíos cha mati nnda̱a̱ nncwji'n'maaⁿñe Ty'o̱o̱ts'om joona, tiñe'quiandyena na nl'aayâ na ljo', ndo' na cwil'ana na luaa', cwila'cwaljoo'tina jnaaⁿna jo nnoom. Sa̱a̱ je' juu na jeeⁿ cwajndii na matseiw'eeⁿ nn'aⁿ mama t'uiina' joona. 17'O nn'aaⁿya, cantyjati xuee na tjei'na' jâ quii'ntaaⁿ'yo', meiiⁿ taconty'iaayâ 'o sa̱a̱ ñequii'cheⁿ cwijaañjoom' n'o̱o̱ⁿyâ 'o chiuu cwitsam'aⁿ'ti'yo'. Jo' chii jeeⁿ cwicantyjaa' n'o̱o̱ⁿyâ na nntsaacajndo̱o̱nnda'â 'o. 18Jeeⁿ ñe'catsaayâ na m'aⁿ'yo', majndeiiticheⁿ ja Pablo jndye ndii' s'aana' na ñe'cjo̱ sa̱a̱ seitsaaⁿ'ñe Satanás na nl'aayâ na ljo'. 19¿Ljo' jo' na nñequiaana' na cwicantyjaa' n'o̱o̱ⁿyâ jo nnom Ty'o̱o̱ts'om, ndo' na nñequiaana' na neiiⁿyâ oo na nntantjo̱o̱ⁿyâ jo nnoom? ¿Aa nchii ma'o jo'? Ee ma'o cwiluiindyo' cha'tso nmeiⁿ' na nntseit'maaⁿ'ñena' ja jo nnom Ta Jesucristo quia na nndyonnaaⁿ'aⁿ. 20Nc'e 'o, jo' matseit'maaⁿ'ñena' jâ ndo' mañequiaana' na neiiⁿyâ.
1 Tesalonicenses 2


1Cwii xuee na cwita'jndyee nn'aⁿ, tjatseijomñe Jesús waa' ts'aⁿ na cwiluiitquieñe cantyja 'naaⁿ nn'aⁿ fariseos, na nlcwaaⁿ'aⁿ jo' jo'. Ndo' ñ'eeⁿ nn'aⁿ fariseos na tyoqueⁿ cwenta ljo' nnts'aaⁿ. 2Jo' jo' tjameintyjee' cwii ts'aⁿ na wii' jo nnoom na ndii' tcoo'. 3Ndo' tax'eeⁿ nda̱a̱ nn'aⁿ na cwit'mo̱o̱ⁿ ljeii na tqueⁿ Moisés ñequio nn'aⁿ fariseos, tsoom: —¿Aa maty'iomyana' na nntsein'maⁿ ts'aⁿ tsaⁿwii' xuee na cwita'jndyee nn'aⁿ, oo aa ticaty'iomna'? 4Sa̱a̱ joona yacheⁿ jla'cheⁿna. Quia jo' to'ñoom ts'aⁿwii', sein'maaⁿ juu ndo' tsoom nnom: —Ya xeⁿ na wja'to' wa'. 5Jnda̱ jo' tsoom nda̱a̱ fariseos'ñeeⁿ: —¿Aa m'aaⁿ cwiindyo' 'o na xocatseicjeeñe na nncwji' snom oo quio'jndyo tsmeiⁿ' na tju'na' ts'om tsue'tsjoom, meiiⁿ na juu xuee na cwita'jndyee nn'aⁿ? 6Sa̱a̱ ticat'o̱o̱na 'ñom. 7Ndo' naⁿ'ñeeⁿ na tqueeⁿ' ts'aⁿ fariseo na nlcwa' ñ'eⁿñê, tqueⁿ Jesús cwenta ljo' l'ana. Jla'yuu nda̱a̱na ntsula̱ nacañoom'ticheⁿ nacañoom' meiⁿsa. Jo' chii seineiiⁿ ñ'oom tjañoom' nda̱a̱na. 8Tsoom: —Quia na maqueeⁿ' ts'aⁿ 'u na catseijomndyu' na macoco jnaaⁿ, tincja'cajmaⁿ' sula̱ nacañoom'ticheⁿ. Ee xeⁿ nntseijomna' tqueeⁿ'ñê cwiicheⁿ ts'aⁿ na t'maⁿti cwiluiiñe, nchiiti 'u, 9quia jo' jom na tqueeⁿ'ñê 'o, nncjaantyjaaⁿ'aⁿ 'u, nntsoom njom': "'U quiaa' na tsaⁿm'aaⁿ nncjom yuu na wacatyeⁿ'." Quia jo' nlui'jnaaⁿ'ndyu' na nncja'cajmaⁿ' sula̱ na macanda̱. 10Jo' chii, quia na maqueeⁿ'ñe ts'aⁿ 'u, cja'cajmaⁿ' sula̱ na we'yandyo, cha quia na nncjaantyjaa' ts'aⁿ na tqueeⁿ'ñe 'u, nntsoom njom': "'U x'iaya, cwinoom' nacañoomcheⁿ." Quia jo' nntseit'maaⁿ'ñena' 'u jo nda̱a̱ cha'tso nn'aⁿ na meindyuaandye nacañoom' meiⁿsa ñ'eⁿndyu'. 11Ee meiⁿcwi'ñeeⁿcheⁿ ts'aⁿ na matseiwendyeñe cheⁿnquii, maxjeⁿ nntseiquioo Ty'o̱o̱ts'om juu. Ndo' meiⁿcwi'ñeeⁿcheⁿ ts'aⁿ na maju'ñecje, maxjeⁿ nntseiwendye Ty'o̱o̱ts'om tsaⁿ'ñeeⁿ. 12Mati tso Jesús nnom ts'aⁿ na tqueeⁿ'ñe jom: —Quia na maqueⁿ' nn'aⁿ na cala'jomndye na nlcwa'yo' na quiajmeiⁿ' oo natmaaⁿ, tilqueⁿ' nc'ia', meiⁿ nn'aⁿ' nncu', meiⁿ nn'aⁿ' na jnda̱ teitquio̱o̱', meiⁿ naⁿtya na m'aⁿ nndyoo'. ¿Ee aa nchii nncuee' xuee na majo'ti nl'a joona, cha nnjoom cha'xjeⁿ na sa' 'u? 13Jo' chii quia na nntsa' nantquie na t'maⁿ na nlcwa' nn'aⁿ, queⁿ' ndyeñeeⁿ' ñ'eⁿ nn'aⁿ na ticanda̱a̱' luee, nc'ee', ndo' nn'aⁿ na tileic'ooca' ñequio nn'aⁿ na nchjaaⁿ. 14Quia jo' nnc'oom' na neiⁿ' na luaa' nntsa'. Ee joona xocanda̱a̱ nl'ana na nnjoom ljo' na sa', sa̱a̱ 'u nnco'ñom' na nnjoom quia na nnta'ndo'nnda' nn'aⁿ na ñel'a yuu na maty'iomyana'. 15Cwii ts'aⁿ na ñ'eⁿ meindyuaandyena nacañoom' meiⁿsa, quia na jndii na luaa', tso nnom Jesús: —Nñequiaana' na neiiⁿ' ts'aⁿ na nntseijomñe nantquie t'maⁿ yuu na matsa̱'ntjom Ty'o̱o̱ts'om. 16T'o̱ Jesús cwii ñ'oom na tjañoom'. Ma'mo̱ⁿna' na nchii cha'tsondye nn'aⁿ nnc'ooquiee'ndye yuu na matsa̱'ntjom Ty'o̱o̱ts'om. Tsoom: —Tyom'aaⁿ cwii ts'aⁿ, jom jnoom'm cwii nantquie t'maⁿ ndo' tqueeⁿ'ñê jndye nn'aⁿ. 17Quia na tuee'ntyjo̱ xjeⁿ na nlcwa'na natmaaⁿ jñoom mosoom'm na cjaacatso nda̱a̱ nn'aⁿ na maqueeⁿ'ñê: "Aa ndye'yo', cjaaya, ee cha'tso jnda̱ maya waa." 18Sa̱a̱ cha'tsondye naⁿ'ñeeⁿ cwii cwii nnom jla'cajñoom'ndyena. Tsaⁿ najndyee tso: "Catsa' cwii naya'ñeeⁿ na catsu' nnom patrom 'naⁿ' na catseit'maⁿ ts'oom ja, ee jnda̱ seijndaya cwii taⁿ' tyuaa ndo' macaⁿna' na cjo̱cando̱o̱'a juuna'." 19Ndo' tso cwiicheⁿ ts'aⁿ nnom moso: "Ja jnda̱ seijndaya 'om ljo quioo'ndyo na nl'a ts'iaaⁿ ndo' je' jo̱canty'ia aa ndyaa' ya nl'ayo'. Jo' chii catsa' cwii naya'ñeeⁿ na catsu' nnoom na catseit'maⁿ ts'oom ja." 20Ndo' cwiicheⁿ tso: "Cwe' xcondyo na tmaⁿ'co̱, jo' na xocanda̱a̱ nncjo̱." 21Tjalcwe' moso tjatseicañeeⁿ patrom 'naaⁿ'aⁿ cha'tso ñ'oommeiⁿ'. Ndo' seilioo'ñe patrom. Tsoom nnom mosoom'm: "Catseityua', cja' jo ts'ua ndo' n'om nantaa naquii' tsjoom ndo' candyo'chu' ndyeñeeⁿ' ñequio nn'aⁿ na ticanda̱a̱' luee, nc'ee', nn'aⁿ na ntjeiⁿ nc'ee' ñequio nn'aⁿ na nchjaaⁿ." 22Jnda̱ chii seicandii moso'ñeeⁿ, tsoom: "Ta, jnda̱ tuii cha'xjeⁿ na sa̱'ntjom' sa̱a̱ ndicwaⁿ wanaaⁿti." 23Quia jo' tso patrom nnoom: "Cja' jo n'om nato nt'maⁿ ñequio cha'tso nato cajneiⁿ. Catsa' na jndei'na' na nñequio nn'aⁿ cha na nntoo' w'aya. 24Je' nndye'yo' nntsjo̱o̱ na meiⁿcwiindye nn'aⁿ na tqua̱a̱ⁿ'ndyo̱jndya̱a̱ xocaljeii chiuu waa nantquie t'maⁿ na mando̱o̱'a." 25T'maⁿ tmaaⁿ' nn'aⁿ ty'e ñ'eⁿ Jesús. Quia jo' taqueeⁿ, tsoom nda̱a̱na: 26—Meiⁿcwi'ñeeⁿcheⁿ ts'aⁿ na nndyo ñ'eⁿndyo̱ xeⁿ tic'oom na jndati ntyjeeⁿ ñ'eⁿndyo̱, nchiiti tsotyeeⁿ, tsoñeeⁿ, scoom'm, ntseinaaⁿ, ti'nquioom ñequio ndyencjoom, hasta cantyja na wando' nqueⁿ, tsaⁿ'ñeeⁿ xocanda̱a̱ nntseijomñê ñ'eⁿndyo̱. 27Ndo' meiⁿcwi'ñeeⁿcheⁿ ts'aⁿ na nndyontyjo̱ cantyja na mats'aa, xeⁿ tic'oom na cwiljoya ts'oom nawi' na matjoom cantyja 'naⁿya meiiⁿ cueeⁿ'eⁿ, tsaⁿ'ñeeⁿ xocanda̱a̱ nntseijomñê ñ'eⁿndyo̱. 28Xeⁿ cwiindyo' 'o ñe'cats'aa w'aandye, ¿aa nchii nncjaacjoojndyee, nntseitiuuya chiuuxjeⁿ nlcaⁿna' cha ntyjii aa nleijndeii cwanti na maleiñ'oom hasta na nnda̱a̱' w'aa'ñeeⁿ? 29Xeⁿ ticats'aaⁿ na ljo', jnda̱ s'aaⁿ tsiaⁿtsjo̱' ndo' nljeiiⁿ na taticatquii nnts'aaⁿ, quia jo' cha'tso nn'aⁿ na nnty'iaa na ljo', nnto̱'na na nla'jnaaⁿ'na jom. 30Nluena: "Tsaⁿm'aaⁿ' to̱o̱ⁿ'o̱ⁿ cwii ts'iaaⁿ sa̱a̱ cwe' ts'iaaⁿ taⁿ'. Tîtseicanda̱a̱'ñê." 31Mati cwii rey na tseixmaⁿ qui meiⁿ sondaro, ¿aa nts'aacheⁿna' na nncjaacatjomñê cwiicheⁿ rey na nndyocats'aa tia' nacjoom'm na matseixmaⁿ ntquiuu meiⁿ sondaro? ¿Aa chii nncjaacjoojñeeⁿ na nntseitiuuyaaⁿ, aa nnda̱a̱ nnts'aaⁿ? 32Ndo' xeⁿ nnty'iaaⁿ'aⁿ na tixocanda̱a̱ nnts'aaⁿ, quia jo' nntseicwanoom ñ'oom ñequio ts'aⁿ 'naaⁿ'aⁿ na nntseity'ooñê na cwitsaaⁿ' tia', cwii na ndicwaⁿ tquia ndyo tsaⁿ'ñeeⁿ. 33Jo' chii meiⁿcwi'ñeeⁿcheⁿ 'o na tica'ndii cha'tso na matseixmaⁿ nquii, xocanda̱a̱ nntseijomñê ñ'eⁿndyo̱. 34'Jeeⁿ l'ue tsjaaⁿ', sa̱a̱ xeⁿ nlui' na chjeⁿ'na', ¿ljo' ñ'eⁿ cwii nleichjeⁿ'nnda'na'? 35Taxocwil'uena', meiⁿ quio tyuaa, meiⁿ ñ'eⁿ to'. Cwe' quiityeⁿ'quiee' nn'aⁿ joona'. Maluaa' matseijomna' 'o, m'aⁿ'yo' cha'cwijom tsjaaⁿ' na til'ue xeⁿ tyootei'jndei'yo' nt'omcheⁿ nn'aⁿ. 'Ñeeⁿ juu na niom lue' n'om lua'qui na nndii, candiiya.
Lucas 14


1Mawjaalcwe' Jesús ts'o̱ndaa Galilea na jnaaⁿ jndaa Jordán. Ndo' cha'waañ'eⁿ naquii' ts'oom too' m'aaⁿ Espíritu Santo. Tjañ'oom Espíritu jom cwii joo yuu na tjaa nn'aⁿ c'oom. 2Jo' jo' wen'aaⁿ xuee tyol'uee'ñe tsaⁿjndii chiuu nnts'aaⁿ cha catseitjo̱o̱ñe Jesús. Cha'waati xueewaa' meiⁿchjoo ticwa' Jesús, jnda̱ chii tyjee' na ñe'jnoom'm. 3Quia jo' tso tsaⁿjndii nnoom: —Xeⁿ mayuu' 'u cwiluiindyu' Jnda Ty'o̱o̱ts'om, cwa catsa̱'ntjom' tsjo̱'waa' na catseicwaqueⁿna' tyoo'. 4T'o̱ Jesús nnom, tsoom: —Ja xocats'aa na ljo' ee waa ljeii 'naaⁿ' Ty'o̱o̱ts'om na matsona': "Nchii cwe' cantyja 'naaⁿ' nantquie na wando' ts'aⁿ, sa̱a̱ cantyja 'naaⁿ cha'tso ñ'oom na mañequiaa Ty'o̱o̱ts'om." 5Jnda̱ chii tjañ'oom tsaⁿjndii jom xqueⁿ cwii sjo̱ nandye. Ndo' mantyjacheⁿ t'mo̱ⁿ nnoom cha'tsoti n'iaaⁿ nt'maⁿ na m'aⁿ nn'aⁿ tsjoomnancue. 6Ndo' tso nnoom: —L'o̱' 'u nntio̱o̱ cwenta cha'tso najnda̱nmeiⁿ' na cwila'xmaⁿ naⁿmaⁿn'iaaⁿ nt'maⁿ ñequio cha'tso na cwiluiit'maⁿndyena. Ee l'o̱o̱ya jnda̱ ljona' ndo' 'ñeeⁿ juu na l'ue ts'o̱o̱ⁿ nñequiaya joona' nnom. 7Xeⁿ 'u nlco' xtye' na nntseit'maaⁿ'ndyu' ja, quia jo' cha'tso joona' ma'naⁿ'. 8T'o̱ Jesús nnom, tsoom: —Quindyo̱o̱' nacañomya, 'u Satanás. Ja tijoom nntseit'maaⁿ'ndyo̱ 'u ee waa ljeii 'naaⁿ' Ty'o̱o̱ts'om na matsona': "Macanda̱ nquii Ta Ty'o̱o̱ts'om cwenta' catseit'maaⁿ'ndyu' ndo' macanda̱ nnom jom nndi'ntjom'." 9Jnda̱ jo' tjañ'oom tsaⁿjndii Jesús tsjoom Jerusalén ndo' tqueⁿ jom xqueⁿ tsiu' wats'om t'maⁿ. Tso nnoom: —Xeⁿ 'u cwiluiindyu' Jnda Ty'o̱o̱ts'om, cwa cju'ndyu' jo nacje, 10ee waa ljeii 'naaⁿ'aⁿ na matsona': Nñequiaa Ty'o̱o̱ts'om 'u luee ángeles cwentaaⁿ'aⁿ na cal'ana cwenta 'u. 11Ndo' nntyjee' lueena 'u cha tincjaañjom ljo̱' nc'e'. 12Sa̱a̱ t'o̱ Jesús nnom, tsoom: —Ja tijoom cats'aa cha'na matsu' luaa' ee mati waa cwiicheⁿ ljeii 'naaⁿ' Ty'o̱o̱ts'om na matsona': "Tintsa' xjeⁿ Ta Ty'o̱o̱ts'om cwenta'." 13Quia jnda̱a̱' cha'tso nnom na tyoch'ee tsaⁿjndii na nnts'aaⁿ xjeⁿ Jesús, 'ñeeⁿ juu hasta jnda̱nquiacheⁿ nnty'iaaⁿ'aⁿ aa nnda̱a̱ nnts'aaⁿ. 14Ndo' tjalcwe' Jesús ts'o̱ndaa Galilea. Juu najndeii na matseixmaⁿ Espíritu Santo, canda̱a̱'ñ'eⁿ tyotseixmaaⁿ jo'. Ndo' t'om ñ'oom cantyja 'naaⁿ'aⁿ cha'waa ndyuaa'ñeeⁿ. 15Tyo'mo̱o̱ⁿ nda̱a̱ nn'aⁿ naquii' lan'om 'naaⁿ nn'aⁿ judíos, ndo' cha'tso nn'aⁿ jeeⁿ tyola't'maaⁿ'ndyena jom. 16Tjaaⁿ Nazaret yuu na tjawijneiⁿ. Xuee na cwita'jndyee nn'aⁿ, tjaaⁿ wats'om cha'xjeⁿ na quich'eeⁿ. Ndo' teicantyjaaⁿ na nntsei'naⁿ'aⁿ. 17Quia jo' tquiana ljeii l'o̱o̱ⁿ na seiljeii profeta Isaías, seicano̱o̱ⁿ'o̱ⁿ ljeii'ñeeⁿ ndo' tue'cañoom yuu na matsona': 18Nquii Espíritu cwentaa' Ta Ty'o̱o̱ts'om m'aaⁿñe ñ'eⁿndyo̱. Ee nqueⁿ jnda̱ tqueⁿño̱o̱ⁿ ja na nñequiaya ñ'oom naya nda̱a̱ nn'aⁿ na nty'iaa'ndye. Ndo' jnda̱ jñoom ja na jndyo̱o̱ na catseinjo̱o̱ⁿ'a nn'aⁿ na chjoo' n'om. Ndo' catseicandiiya nn'aⁿ na matseicandyaandyo̱ joona jnaaⁿna na waa. Ndo' cats'aaya na nleitquioo nn'aⁿ na nchjaaⁿ. Ndo' catseicandyaandyo̱ nn'aⁿ na manchje nawi'. 19Ndo' catseicandiiya cantyja 'naaⁿ' tiempo na tqueⁿ Ty'o̱o̱ts'om na nlui'n'maaⁿndye añmaaⁿ nn'aⁿ. 20Jnda̱ jo' seilcwiiñe Jesús tsom na chuu ljeii'ñeeⁿ ndo' seilcweeⁿ'eⁿ juuna' nnom ts'aⁿ na mandi'ntjom. Jnda̱ chii tjacwacatyeeⁿ. Ndo' cha'tso nn'aⁿ na too'ndye wats'om'ñeeⁿ jeeⁿ tyonty'iaana nnoom. 21Quia jo' to̱o̱ⁿ'o̱ⁿ tyotseineiiⁿ nda̱a̱na. Ndo' tsoom: —Maxuee je' matseicanda̱a̱'ñena' ljeiiwaa' yocheⁿ na cwindye'yo' na matsei'naⁿya juuna'. 22Cha'tso nn'aⁿ tyolue ñ'oom ya cantyja 'naaⁿ'aⁿ. Tjawee' n'omna na jeeⁿ cajnda ñ'oom na tyotseineiiⁿ. Tyoluena: —Cwa cwe' jnda José tsaⁿm'aaⁿ'. 23Tso Jesús nda̱a̱na: —Je' je' nndu'yo' no̱o̱ⁿ ñ'oomwaañe na cwe' wjaañoom' na matsona': "'U ts'aⁿ na mach'ee nasei, catsein'maⁿndyu' cheⁿnncu'." Ndo' cwaaⁿti nndu'yo' no̱o̱ⁿ: "Ts'iaaⁿ na cwindya̱a̱yâ na ñesa' tsjoom Capernaum, mati catsa' joona' ñjaaⁿñe ndyuaa tsjom'." 24Quia jo' tsotyeeⁿcheⁿ nda̱a̱na: —Mayuu'cheⁿ matsjo̱o̱ nda̱a̱'yo', tixocala'ljo nn'aⁿ cwii profeta na mañecwii ndyuaana ñ'eⁿñe na mañequiaa ñ'oom' Ty'o̱o̱ts'om. 25Ñ'oom na mayuu' matsjo̱o̱ nda̱a̱'yo', jndye yolcu na jnda̱ ljondye tyom'aⁿ ndyuaa Israel joo ncuee na ñet'oom Elías. Ncuee'ñeeⁿ ndyee chu waljoo' xcwe tîcua', ndo' teijndo' cha'waa ndyuaa'ñeeⁿ. 26Sa̱a̱ nchii na m'aaⁿ cwii joo naⁿlcu'ñeeⁿ jñom Ty'o̱o̱ts'om Elías, jñomyom juu na m'aaⁿ cwii yuscu na jnda̱ ljoñe tsjoom Sarepta ndyuaa Sidón. 27Ndo' mati jndye nn'aⁿ na tyolei'cho ntycu lepra tyom'aⁿ ndyuaa Israel joo ncuee na tyom'aaⁿ profeta Eliseo. Sa̱a̱ meiⁿcwiindye naⁿ'ñeeⁿ ticatsein'maaⁿ, macanda̱ quii Naamán, ts'aⁿ ndyuaa Siria. 28Sa̱a̱ quia jndyena na luaa' tso Jesús, quia jo' cha'tso nn'aⁿ na too'ndye wats'om, jeeⁿcheⁿ ndya' jla'wjeena. 29Jla'tyuaa'na, tjeii'na jom nnom tsjoom. Ty'eñ'omna jom xqueⁿ ta yuu waa tsjoomna cha nla'cwatyu'na jom. 30Sa̱a̱ jom jluii'ñê quii'ntaaⁿna, mana tjaaⁿ yuu na wjaⁿ. 31Tjacue Jesús Capernaum, cwii tsjoom ts'o̱ndaa Galilea. Jo' jo' tyo'mo̱o̱ⁿ nda̱a̱ nn'aⁿ judíos xuee na cwita'jndyeena. 32Ndo' jeeⁿ tjawee' n'omna ñ'oom na tyotseineiiⁿ, ee tyo'mo̱ⁿna' na waa najndeii na matseixmaaⁿ. 33Naquii' wats'om'ñeeⁿ tyom'aaⁿ cwii tsaⁿs'a na m'aaⁿ jndyetia naquii' ts'om. Jndeii seixuaⁿ ñ'oom 'ndyoo jndyetia'ñeeⁿ. 34Tsoom: —Ca'ndii' jâ 'u Jesús ts'aⁿ Nazaret. ¿Ljo' nntsa' ñ'eⁿndyô̱ jâ? ¿Aa jndyo' na nntseityuii' jâ? Mawajnaⁿ'a 'ñeeⁿ cwiluiindyu'. 'U cwiluiindyu' Jnda Ty'o̱o̱ts'om na lju' ts'om'. 35Seitia' Jesús juu, matsoom: —Catseicheⁿ' ndo' calui'yo' naquii' ts'om tsaⁿm'aaⁿ. Ndo' jnda̱ na seiquioo jndyetia juu quii'ntaaⁿ nn'aⁿ, mana jlui' jndyetia ñ'eⁿ naⁿjndii naquii' ts'om. Ndo' meiⁿcwii nata̱' tîcal'ana ñ'eⁿñe. 36Jeeⁿ tyue cha'tsondye nn'aⁿ na ljo' s'aa Jesús. Jluena nda̱a̱ nc'iaana: —Ñ'oommeiⁿ' cwit'mo̱o̱ⁿna' na cwiluiiñê ts'aⁿ na maqueⁿ xjeⁿ. Ee waa najndeii na matseixmaaⁿ na matsa̱'ntjoom meiiⁿ jndyetia, meiiⁿ naⁿjndii, cwicalui'. 37Tjanty'ee ñ'oom cantyja 'naaⁿ'aⁿ cha'waa ndiocheⁿ ndyuaa'ñeeⁿ. 38Quia jo' teicantyjaaⁿ, jlueeⁿ'eⁿ naquii' wats'om'ñeeⁿ. Tjaqueⁿ'eⁿ waa' Simón. Ndo' Simón'ñeeⁿ jeeⁿ nioom matseicona' sta̱xeeⁿ'eⁿ. L'ana ty'oo nnom Jesús na catsein'maaⁿ juu. 39Jo' chii tjantyjaaⁿ'aⁿ tsaⁿ'ñeeⁿ, sa̱'ntjoom na ca'ndii tycu'ñeeⁿ juu. Ndo' mañoom' tco'yana' tsaⁿ'ñeeⁿ. Mana teicantyja, seiñ'oom'ñe na tcwa'na. 40Quia na jnda̱ tmaaⁿ na manndyoo' wjaacue ñe'quioom', cha'tsondye nn'aⁿ na m'aⁿ nn'aaⁿna na jndye nnom ntycu cwitjoom, tquiochona joo na m'aaⁿ Jesús. Tioom l'o̱o̱ⁿ nacjoo ticwii cwii joo naⁿ'ñeeⁿ, mana n'maaⁿ. 41Mati jndyendye nn'aⁿ sa̱'ntjoom na calui' jndyetia naquii' n'om. Tyola'xuaa jndyetia'ñeeⁿ, tyolue: —'U cwiluiindyu' Jnda nquii Ta Ty'o̱o̱ts'om. Sa̱a̱ jom seitiaaⁿ'aⁿ jndyetia, tinquiaaⁿ na nla'neiⁿ, ee manquiuna na jom cwiluiiñê Cristo. 42Quia jnda̱ teincoo jlueeⁿ'eⁿ quii' tsjoom. Tjaaⁿ yuu na wataaⁿ' quii' jnda̱a̱. Ty'ecal'uee nn'aⁿ jom ndo' jliuna yuu m'aaⁿ. Ñe'cala'tsaaⁿ'ndyena jom na wjaatyeeⁿ, cha tica'ñeeⁿ joona. 43Sa̱a̱ tsoom nda̱a̱na: —Mati macaⁿna' na nñequiaya ñ'oom naya cantyja na matsa̱'ntjom Ty'o̱o̱ts'om nda̱a̱ nn'aⁿ nt'omcheⁿ njoom. Ee maxjeⁿ jo' ts'iaaⁿ na jñoom ja. 44Ndo' tyojaanquiaaⁿ ñ'oom'ñeeⁿ naquii' lan'om ts'o̱ndaa Galilea.
Lucas 4


1Juu ñ'oomtyeⁿ na tqueⁿjndyee Ty'o̱o̱ts'om ñequio nn'aⁿ Israel, jndaa' seijndaa'ñena' chiuu nla't'maaⁿ'ndyena jom ndo' na nl'ana cwii w'aaliaa. 2Juu cuarto na cwe' we'yandyo cantyja 'naaⁿ' w'aaliaa'ñeeⁿ tyomeintyjee' xjo na tyocantyjoo chom ndo' ñ'eⁿ cwii meiⁿsa yuu na tyocantyjo ntyoo'. Cuarto'ñeeⁿ jndyuna' Cuarto Lju'. 3Naxeⁿ' liaa na ntyja na jnda̱ we, tyowaa cwiicheⁿ cuarto na jndyuna' na Lju'ticheⁿ Tseixmaⁿ. 4Naquii' cuarto'ñeeⁿ tyowaa tio s'om cajaⁿ yuu tyola'co ntyee suu ndo' cwii castom na tcweeñ'eⁿna' s'om cajaⁿ. Ts'om castom'ñeeⁿ tyowaa cwii xuaa na tuiina' ñ'eⁿ s'om cajaⁿ na too'cheⁿ ñjom maná ndo' mati ñ'eⁿ ts'oom l'eii 'naaⁿ' Aarón na jndei'na' ndo' ñjom lcaa' ljo̱' na chona' ljeii ñ'oomtyeⁿ na seijndaa'ñe Ty'o̱o̱ts'om ñ'eⁿndyena. 5Nacjoo' castom'ñeeⁿ tyocantyjo we querubines na tuii ñequio s'om cajaⁿ. Joona' cwit'mo̱o̱ⁿna' na m'aaⁿ Ty'o̱o̱ts'om ñequio nn'aⁿ. Ndyeyu nacjoo' tscaa' na ta̱' 'ndyoo castom'ñeeⁿ, tjom lquii querubines'ñeeⁿ yuu cwiñequia ntyee nioom quioo' na jnda̱ jla'cwjeena cha catseit'maⁿ ts'om Ty'o̱o̱ts'om jaa nn'aⁿ Israel. Jndye ñ'oom maniom na cwit'mo̱o̱ⁿ cwii cwii nmeiⁿ', sa̱a̱ ticaⁿna' na nlana̱a̱ⁿyâ cantyja 'naaⁿ joona' na maje'ndyo. 6Quia na jnda̱ teijndaa' cha'tso nmeiⁿ', nquiee ntyee 'io ndi 'io tyo'ooquie'na cuarto na we'yandyo na tyol'ana ts'iaaⁿ na la'xmaⁿna. 7Sa̱a̱ cuarto na jnda̱ we, macanda̱ tyojaaquiee' nquii tyee na tjacantyja cwiluiit'maⁿñe, ndo' ñejom ndii' na cwii cwii chu. Tyojaachom nioom quioo' na cwila'cwjee nn'aⁿ na cwila't'maaⁿ'ndyena Ty'o̱o̱ts'om. Niom'ñeeⁿ tyoñequiaaⁿ cwentaa' jnaaⁿ' nqueⁿ ndo' mati cwentaa jnaaⁿ nn'aⁿ. 8Ndo' na luaa' tuaa, ma'mo̱ⁿ Espíritu Santo na yocheⁿ na tyowaa wats'om liaa'ñeeⁿ, ticwanaaⁿ na nncjaquiee' meiⁿquia ts'aⁿ cuarto na lju'ticheⁿ tseixmaⁿna'. 9Cha'tso nmeiⁿ' la'xmaⁿna' cwii na ma'mo̱ⁿna' nda̱a̱ya ncuee meiiⁿñe, ee 'naⁿ na tyoñequia nn'aⁿ ñequio quioo' na tyola'cwjeena na cwila't'maaⁿ'ndyena Ty'o̱o̱ts'om, ts'iaaⁿ'ñeeⁿ tîcanda̱a̱ nlqueⁿna' joona na la'xmaⁿna na canda̱a̱'ndyena jo nnom Ty'o̱o̱ts'om. 10Ñ'oom'ñeeⁿ cwe' t'uiina' cantyja 'naⁿ na cwicwa'na ndo' na cwiwena ñequio nt'omcheⁿ nnom na maqueⁿlju'na' joona. Sa̱a̱ cwe' tomti la'xmaⁿna' cwii na matsa̱'ntjomna' chiuu na nc'omna, ndo' joo ñ'oommeiⁿ' ñequii'cheⁿ tyowaa najnda̱na' hasta xjeⁿ na seichuii' Ty'o̱o̱ts'om chiuu nla't'maaⁿ'ndye nn'aⁿ jom. 11Sa̱a̱ jnda̱ jndyo Cristo na cwiluiiñê tyee na tjacantyja cantyja 'naaⁿ' cha'tso naya na maniom. Juu wats'om yuu na mandi'ntjoom, yati ndo' canda̱a̱'ti tseixmaⁿna', meiⁿ nchii nn'aⁿ l'a juuna' ee nchii tseixmaⁿna' cantyja 'naaⁿ' tsjoomnancue. 12Jnda̱ tjaqueⁿ'eⁿ yuu na lju'ticheⁿ wats'om cañoom'luee, sa̱a̱ nchii cha na nñequiaaⁿ nioom canch'ioo ñequio nioom quioo'ndyo nch'u, jom tquiaaⁿ nioom' nqueⁿ, meiⁿ ticaⁿna' na nnts'aannaaⁿ'aⁿ na ljo' ndo' nc'e jo', seijndaa'ñê na la'xmaaⁿya na ticatycwii na cwicalui'n'maaⁿndyo̱. 13Ñ'oom na mayuu' quia tyolacanda̱a̱ndye ntyee nioom quioo'ndyo ñequio nioom canch'ioo nacjoo nn'aⁿ ñequio tsjaa' na tcoñe casondyecu, tyowaa najndeii na tyola'xmaⁿ ts'iaaⁿmeiⁿ' na tqueⁿ lju'na' nn'aⁿ cha nnda̱a̱ nla't'maaⁿ'ndyena Ty'o̱o̱ts'om. 14Ndo' nc'e na luaa' waa, juu nioom' Cristo mat'maⁿti waa najndeii na matseixmaⁿna', ee cantyja 'naaⁿ' najndeii na matseixmaⁿ Espíritu Santo na ticantycwii na m'aaⁿ, Cristo tquiaañe cheⁿnqueⁿ nnom Ty'o̱o̱ts'om na seijomna' jom cha'na quioo' na canda̱a̱'ñe ndo' nioom' jom matseilju'na' na m'aaⁿ'tyeⁿ n'o̱o̱ⁿya cantyja 'naaⁿ' joo ts'iaaⁿ na wjaachuuna' jaa na nncwja̱a̱ya cha nnda̱a̱ nndya̱'ntjo̱o̱ⁿya nnom Ty'o̱o̱ts'om na wando'. 15Nc'e na luaa', tquiaañe Cristo na tueeⁿ'eⁿ cha cantyja 'naaⁿ' cwii ñ'oom xco na matseijndaa'ñê nnda̱a̱ nntseitjoom nn'aⁿ ñequio Ty'o̱o̱ts'om, ndo' na ljo' nnda̱a̱ nntseit'maⁿ ts'oom nn'aⁿ jnaaⁿna na ñel'ana quia tyom'aⁿna nacje 'naaⁿ' ñ'oomtyeⁿ na tyowaajndyee ndo' cha joo nn'aⁿ na ma'maⁿ Ty'o̱o̱ts'om nnda̱a̱ nnto'ñoomna juu naya na tijoom ntycwii na jnda̱ tsoom na nñequiaaⁿ nda̱a̱ naⁿ'ñeeⁿ. 16Quia matseiljeii ts'aⁿ tsom na matseijndaa'ñena' cwii na l'ue ts'om, ñ'oom na chuu tsom'ñeeⁿ, tjaa'naⁿ najndeiina' yocheⁿ na ndicwaⁿ wando' tsaⁿ'ñeeⁿ. 17Ee tsom na seiljeii ts'aⁿ na ma'mo̱ⁿna' chiuu waa na matseijndaa'ñe, tjaa'naⁿ najndeii tsom'ñeeⁿ yocheⁿ na wando' tsaⁿ'ñeeⁿ, xeⁿ jnda̱ tueeⁿ'eⁿ quia jo' waa najndeii na matseixmaⁿna'. 18Nc'e na ljo', ñ'oom na teijndaa' najndyee mati tqueⁿtyeⁿna' cwe' ñ'eⁿ nioom quioo'. 19Ee quia na jnda̱ sei'naaⁿ' Moisés cha'tso ljeii na matsa̱'ntjomna' nda̱a̱ nn'aⁿ Israel, quia jo' seityeeⁿ soo wee cwii ts'oom hisopo, seicanaⁿ'aⁿ soo'ñeeⁿ quii' nioom catsondyench'u ñequio nioom canch'ioo na tjoom'na' ñ'eⁿ ndaatioo, jnda̱ jo' seicanda̱a̱ñê niom'ñeeⁿ tsom na chuu ljeii'ñeeⁿ ndo' mati nn'aⁿ Israel. 20Ndo' tsoom nda̱a̱na: "Cantyja 'naaⁿ' niom'waa ma'mo̱ⁿna' na cwiljotyeⁿ ñ'oom na matsa̱'ntjomna' na matseijndaa'ñe Ty'o̱o̱ts'om ñ'eⁿndyo'." 21Ndo' mati seicanda̱a̱ñê niom'ñeeⁿ wats'omliaa ñequio cha'tso 'naⁿ na cwiwil'ue jo' jo' na cwila't'maaⁿ'ndyena Ty'o̱o̱ts'om. 22Cantyja 'naaⁿ' ljeii na matsa̱'ntjomna', mandyo na cha'tsoti 'naⁿ maqueⁿlju'na' ñequio niom', ndo' xeⁿ ticwe' niom', ticatseit'maⁿ ts'om Ty'o̱o̱ts'om jnaaⁿ nn'aⁿ. 23Ndo' na luaa', jo' chii tcaⁿna' na cwe' nioom quioo' cha queⁿlju'na' joo 'naⁿ na teil'ue quii' wats'omliaa na joona' jlui'tsjaaⁿ'na' joo 'naⁿ na niom cañoom'luee, sa̱a̱ joo 'naⁿ'ñeeⁿ tcaⁿna' na cue' cwii na canda̱a̱'ti. 24Ee Cristo, nchii tjaqueⁿ'eⁿ wats'om na ñel'a nn'aⁿ, cwii na cwe' jlui'tsjaaⁿ'na' wats'om na mayuu'cheⁿ na waa cañoom'luee. Jom tjaqueⁿ'eⁿ cañoom'luee yuu na matioom'ñê ñ'oom 'naaⁿya jo nnom Ty'o̱o̱ts'om. 25Nchii tjaqueⁿ'eⁿ cañoom'luee na jndye ndii' na nncueeⁿ'eⁿ cwentaa nn'aⁿ, cha'xjeⁿ quich'ee tyee na cwiluiitquieñe jo nda̱a̱ nn'aⁿ judíos na chu ndo' chu mawjaaqueⁿ'eⁿ cuarto na macanda̱ na lju' tseixmaⁿna' na nñequiaaⁿ nioom quioo'. 26Ee xeⁿ na ljo' tcaⁿna', quia jo' jndye ndii' xjeⁿ na tqueⁿ Ty'o̱o̱ts'om tsjoomnancue, nlcaⁿna' na cue' Cristo. Sa̱a̱ ncueemeiiⁿ na mawjaantycwii cantyja 'naaⁿ' tsjoomnancue, ñejomndii' teitquioo'ñe Cristo, na tquiaañê na tueeⁿ'eⁿ na nntseicanoom'm jnaaⁿ nn'aⁿ. 27Ndo' cha'xjeⁿ na majndaa' na ñejom ndii' nncwja̱a̱ya na cha'tsondyo̱, ndo' jnda̱ jo' nncu'xeⁿ Ty'o̱o̱ts'om jaa, 28maluaa' ñejomndii' na tquiaañe Cristo na tueeⁿ'eⁿ cha nntseinoom'm jnaaⁿ jndyendye nn'aⁿ. Nda̱ jo' nleitquioo'ñê na nnda̱ we, nchii cwe' na nntseijndaa'ñê cantyja 'naaⁿ jnaaⁿ nn'aⁿ, sa̱a̱ na nncwji'n'maaⁿñê nn'aⁿ na cwicantyjaa' n'om jom.
Hebreos 9


17Jom nndyojñeeⁿ jo nnom Ta Jesucristo cwii tjo̱o̱cheⁿ na nndyo. Ndo' nndi'ntjoom nnom ñequio najndeii na ñejndi'ntjom Elías. Nnts'aaⁿ na caljoya n'om nn'aⁿ ñ'eⁿ ndana cha nn'aⁿ na cwila'quie' n'om, nnquioo' n'omna cantyja na jndo̱' n'om nn'aⁿ na cwil'a yuu na maty'iomyana'. Luaa' nnts'aaⁿ cha nntseijndaa'ñeyana' naquii' n'om nn'aⁿ na nnc'om cwentaa' Ta Ty'o̱o̱ts'om.
Lucas 1:17
One App.
815 Languages.


1'O nn'aⁿya na cwila'yu'yo', macaⁿ'a nnom Ty'o̱o̱ts'om na nlui'n'maaⁿndye nn'aⁿ Israel ndo' ntyjaa'ya ts'o̱o̱ⁿya na nluii na ljo'. 2Ee macwji'yuu'ndyo̱ cantyja 'naaⁿna na cwijoo' n'omna na nluiit'maⁿñe Ty'o̱o̱ts'om cantyja 'naaⁿna. Sa̱a̱ ticwixcwe na cwindye'ntjomna nnoom cha'xjeⁿ na l'ue ts'oom. 3Ee tîcala'no̱ⁿ'na chiuu waa na maqueeⁿ nn'aⁿ na tjaa jnaⁿ cwicola'xmaⁿ jo nnoom. Joona cwil'uee'ndye cheⁿnquieena chiuu ya na nlqueⁿna' joona na ljo'. Tîcatuee'ndyecjena cha'xjeⁿ na seijndaa'ñê na maqueeⁿ nn'aⁿ na tjaa jnaⁿ laxmaⁿ jo nnoom. 4Ee juu ljeii na tquiaa Ty'o̱o̱ts'om nnom Moisés, cwintycwii najndeii na matseixmaⁿna' quia na matseiyu' ts'aⁿ ñequio Cristo. Jo' chii ts'aⁿ na matseiyu' ñ'eⁿñê, maqueⁿna' tsaⁿ'ñeeⁿ na tjaa jnaⁿ cwicatseixmaaⁿ. 5Ee cantyja 'naaⁿ' na nlqueⁿna' ts'aⁿ na tjaa jnaⁿ cwicatseixmaⁿ jo nnom ljeii na matsa̱'ntjomna', luaa seiljeii Moisés: "Juu ts'aⁿ na matseicanda̱ ñ'oom na matsa̱'ntjomna', maxjeⁿ c'oom nacje 'naaⁿ'na'." 6Sa̱a̱ juu ñ'oom cantyja 'naaⁿ' na nlqueⁿna' ts'aⁿ na tjaa jnaⁿ cwicatseixmaⁿ nc'e na matseiyu'ya ts'om ñ'eⁿñê, luaa matsona': "Tinc'oom' ts'om': ¿'Ñeeⁿ nncjaawa cañoom'luee na juu nndyoñ'oom Cristo? 7Oo meiⁿ tintsu': 'Ñeeⁿ nncjaacue yuu na m'aⁿ añmaaⁿ l'oo" cha na nndyoñ'oomlcwe' jom. 8¿Ljo' matso ñ'oomwaa'?: 'Matsona': "Juu ñ'oom' Ty'o̱o̱ts'om candyoo' nacañom' waana', mati naquii' 'ndyo' ndo' naquii' ts'om'." Majuu ñ'oomwaa' na cwiñe'quiaayâ na c'oom ts'aⁿ na matseiyu'ya ts'oom ñ'eⁿ Cristo. 9Xeⁿ na macwji'yuu'ndyu' na Jesús cwiluiiñê na matsa̱'ntjoom 'u, ndo' ñequio na xcwee' ts'om' matseiyu' na tquiaa Ty'o̱o̱ts'om na tando'xcoom jnda̱ na tueeⁿ'eⁿ, quia jo' nlui'n'maaⁿndyu'. 10Ee quia ñequio cha'waa ts'om ts'aⁿ matseiyoom'm ñ'eⁿ Ty'o̱o̱ts'om, jo' na maqueⁿna' jom na tjaa jnaⁿ cwicatseixmaaⁿ. Ndo' ñequio 'ñom macwji'yuu'ñê na cwilui'n'maaⁿñe nc'e Jesucristo. 11Ee ñ'oom' Ty'o̱o̱ts'om na teiljeii matsona': "Xocats'aana' na cwe' ts'iaaⁿ'ndyo na seiyu' ts'aⁿ ñ'eⁿ Ty'o̱o̱ts'om." 12Ee jo nnoom meiiⁿ nn'aⁿ judíos, oo meiiⁿ nt'omcheⁿ nn'aⁿ, jom ñecwii xjeⁿ ntyjeeⁿ ñ'eⁿndye joona. Ee manquiiti na cwiluiiñe na matsa̱'ntjom, cwiluiiñê na matsa̱'ntjoom cha'tso nn'aⁿ. Ndo' nda̱a̱ cha'tsondye nn'aⁿ na cwilcwii'na xueⁿ'eⁿ, canda̱a̱'ya mañequiaaⁿ na macaⁿna' joona. 13Cha'xjeⁿ tso ñ'oom' Ty'o̱o̱ts'om na teiljeii: "Nlui'n'maaⁿñe meiⁿcwi'ñeeⁿcheⁿ ts'aⁿ na malcwii' xuee' nquii na cwiluiiñe na matsa̱'ntjom jaa." 14Sa̱a̱ ¿chiuu nl'ayoona na nlcwii'na jom na cwji'n'maaⁿñê joona xeⁿ na tyoola'yu'na ñ'eⁿñê? ¿Ndo' chiuu nl'ayoona na nla'yu'na ñ'eⁿñê xeⁿ tyoondyena cantyja 'naaⁿ'aⁿ? Ndo' ¿chiuu nl'ayoona na nndyena cantyja 'naaⁿ'aⁿ xeⁿ tjaa 'ñeeⁿ nñequiaa ñ'oom'm nda̱a̱na? 15Ndo' ¿chiuu nluiiyuu na nnc'oonquia nn'aⁿ ñ'oom'm nda̱a̱ nt'omcheⁿ xeⁿ na tjaa 'ñeeⁿ majñom naⁿ'ñeeⁿ? Cha'xjeⁿ matso ñ'oom'm na teiljeii: "Jeeⁿ neiⁿncoo' quia cwiquie'cañom nn'aⁿ na cwiñequia ñ'oom naya." 16Sa̱a̱ ticha'tsondye nn'aⁿ na cwindye ñ'oom' Ty'o̱o̱ts'om cwilañ'oom'ndyena juuna'. Ma'mo̱ⁿna' na ljo' ee tso Isaías: "Jeeⁿ 'u Ta, tijndye nn'aⁿ cwila'yu' ñ'oom na cwiñequiaayâ." 17Jo' chii cwe' nc'e na mandii ts'aⁿ ñ'oom cantyja 'naaⁿ' Cristo, jo' na mawee'na' na matseiyu'ya ts'om ñ'eⁿ Ty'o̱o̱ts'om. 18Sa̱a̱ mawax'a̱: ¿Aa nnts'aacheⁿna' na tyoondye nn'aⁿ Israel ñ'oom' Ty'o̱o̱ts'om? Maxjeⁿ jnda̱ jndyena juuna', ee luaa matso ñ'oom'm na teiljeii: Jnda̱ teineiⁿ ñ'oom' Ty'o̱o̱ts'om meiⁿyuucheⁿ na m'aⁿ nn'aⁿ tsjoomnancue, ee tcuu tcuu cwii cwii ndyuaa jnda̱ tja ñ'oom'm. 19Mawax'a̱tya̱: ¿Aa ndya' nnts'aacheⁿna' na nn'aⁿ Israel tîcala'no̱ⁿ'na na luaa' nnts'aa Ty'o̱o̱ts'om? Maxjeⁿ jla'no̱ⁿ'na ee Moisés najndyee tsoom ñ'oom 'ndyoo Ty'o̱o̱ts'om: Ja nnts'aaya na nla'xueena quia na nntseiñ'oom'ndyo̱ nn'aⁿ na nchii tsjaaⁿ joona. Ndo' nnts'aa na nla'lioo'ndyena cwe' jnaaⁿ' nc'e nn'aⁿ na ticata'jnaaⁿ'na cantyja 'naⁿya. 20Tîcatseiwee ts'om Isaías quia na tsoom ñ'oom 'ndyoo Ty'o̱o̱ts'om: Nn'aⁿ na tîcal'uee ja joona jliuna ja. Ndo' nda̱a̱ nn'aⁿ na tîcata'x'e ja, seica'mo̱ⁿndyo̱ nda̱a̱na. 21Sa̱a̱ cantyja 'naaⁿ nn'aⁿ Israel seineiⁿ Isaías ñ'oom 'ndyoo Ty'o̱o̱ts'om: "Tyoocjo̱meintyja̱a̱'a na matseiliuuya l'o̱o̱ya nda̱a̱'yo' na ñe'cateijndeiya 'o. Sa̱a̱ 'o jeeⁿ quie' n'om'yo' ndo' cwila'wendyo' nacjoya."
Romanos 10


1Cato'ñoom'yo' meiiⁿ ts'aⁿ na ticuee' na matseiyu'ya ts'om, sa̱a̱ nchii na nnto̱'yo' na nla'ñ'eeⁿ'ndyue'yo' ñ'eⁿñê. 2Cal'uu, m'aⁿ nn'aⁿ nquiu na wanaaⁿ na nlcwa' ts'aⁿ cha'tso nnom 'naⁿ, sa̱a̱ m'aⁿ nt'omcheⁿ na ticuee' na cwilayu'ya n'om ñ'eⁿ Ty'o̱o̱ts'om, joona cwe' tsco cwicwa'na. 3Luaa macaⁿna': Juu ts'aⁿ na ntyjii na meiⁿquia nantquie wanaaⁿ na nlcwa', tints'aa na ticuee' ts'om ts'aⁿ na cwe' jndaa' ljo' macwa'. Ndo' mati 'u ts'aⁿ na cwe' jndaa' ljo' macwa' tincwjaa'ndyu' cwenta cwe' na cha'tso nnom macwa' x'ia', ee maco'ñom Ty'o̱o̱ts'om jom. 4¿'Ñeeⁿ cwiluiindyu' na matsei'ncjoo'ndyu' ljo' mach'ee cwiicheⁿ x'ia' na matseiyu'? Ee nquii na matsa̱'ntjom jom nntso na aa xcwe aa tixcwe mach'eeⁿ. Nljoñeya tsaⁿ'ñeeⁿ ee waa najndeii na matseixmaⁿ Jesús na matsa̱'ntjom jom. 5M'aⁿ nn'aⁿ na cwitjeii'na cwenta na waa cwii xuee na t'maⁿti tseixmaⁿna' ndo' m'aⁿ nt'omcheⁿ nn'aⁿ na cwila'tiuu na meiⁿnquia xuee ñecwii xjeⁿ. Sa̱a̱ cwii cwii ts'aⁿ c'oom'tyeⁿ ts'om cantyja 'naaⁿ' ñ'oom'waa'. 6Ts'aⁿ na maqueⁿ na t'maⁿti cwii xuee, mach'eeⁿ na ljo' ee na matseit'maaⁿ'ñê Nquii na matsa̱'ntjom jom. Ndo' ts'aⁿ na mach'ee na ñe'cwii xjeⁿ tseixmaⁿna', mach'ee na ljo' ee na matseit'maaⁿ'ñe Nquii na matsa̱'ntjom juu. Ndo' ts'aⁿ na macwa' cha'tso nnom nantquie, macwaaⁿ'aⁿ joona' ee na matseit'maaⁿ'ñê Nquii na matsa̱'ntjom jom, ndo' mañequiaaⁿ na quianl'uaa' Ty'o̱o̱ts'om. Mati ts'aⁿ na cwe' jndaa' nantquie na macwa' mach'eeⁿ na ljo' ee na matseit'maaⁿ'ñê Ty'o̱o̱ts'om ndo' mañequiaaⁿ na quianl'uaa'. 7Ee tjaa 'ñeeⁿ jaa c'oom na wando' cwe' ee na l'ue ts'om nquii, ndo' tjaa 'ñeeⁿ jaa c'oom na nncue' ee na l'ue ts'om nquii. 8Cantyja na tando̱o̱'a, tando̱o̱'a cwe' ee Jesucristo, ndo' cantyja na cwiwja̱a̱ya, ncwja̱a̱ya cantyja 'naaⁿ' jom. Jo' chii aa na tando̱o̱'a oo aa na nncwja̱a̱ya, maxjeⁿ m'aaⁿya cantyja 'naaⁿ' jom. 9Manc'e jo' na tueeⁿ'eⁿ ndo' tando'xcoom cha na nntseixmaaⁿ na matsa̱'ntjoom jaa cha queⁿna' jom na cwiluiiñê na matsa̱'ntjoom nn'aⁿ na jnda̱ tja̱ ndo' cwentaa nn'aⁿ na ta'ndo'. 10Sa̱a̱ 'u je', ¿chiuu na xjeⁿto 'u ñe'cu'xeⁿ' cwii nn'aⁿ' na matseiyu' oo chiuu na m'aaⁿ' na ticuee' ts'om' jom? Ee cha'tsondyo̱ nncwino̱o̱ⁿ jo nnom Cristo na nncu'xeeⁿ jaa. 11Ee mawaa ñ'oom' Ty'o̱o̱ts'om na teiljeii na matsona': Ja wando̱'a, matso nquii Ty'o̱o̱ts'om, nc'e naljo' jo' chii cha'tsondye nn'aⁿ nnta'na cantyena jo no̱o̱ⁿya, ndo' nla't'maaⁿ'ndyena Ty'o̱o̱ts'om ñequio na jndoo' cha'tsondye nn'aⁿ. 12Luaa waa cantyja 'naaⁿ' ñ'oom'ñeeⁿ, cwii cwiindyo̱ nñequiaaya cwenta nnoom cantyja 'naaⁿya. 13Jo' chii tacatsona' na nntio̱'ñ'o̱o̱ⁿya cwii ndo' cwii nc'iaaya. 'O cala'jnda̱'yo' na til'a'yo' cwii nnom na jnaaⁿ' jo' nntseicwachuu'ñena' juu ndo' nnts'aana' na nntseitjo̱o̱ñe. 14Nc'e na matseixmaⁿya ts'aⁿ na matseiyu'a ñ'eⁿ Jesucristo, jo' chii m'aaⁿ'tyeⁿ ts'o̱o̱ⁿ na tjaa'naⁿ cwii nnom 'naⁿ na tilju' matseixmaⁿna'. Sa̱a̱ xeⁿ na m'aaⁿ ts'aⁿ na matseitiuu na niom 'naⁿ na tilju', cantyja 'naaⁿ' nquii tsaⁿ'ñeeⁿ mach'eena' na tilju'na'. 15Ee xeⁿ cwe' cantyja 'naaⁿ' ljo' na macwa' matsei'ndaa'na' ntyjii cwii nn'aⁿ' na matseiyu' ndo' na luaa' mache', tic'oom' na jnda ntyji' jom. Jo' chii tantsa' cwii na ya ntyji' macwa' nntsei'ndaa'na' cwii nn'aⁿ' na tue' Cristo cwentaaⁿ'aⁿ. 16Tiñe'quia'yo' na nncju'naaⁿñena' na nlaneiⁿ nn'aⁿ ñ'oom na tijo'ndyo nacjo'yo' ljo' na 'o nquiu'yo' na ya. 17Ee juu na matsa̱'ntjom Ty'o̱o̱ts'om, nchii tomti waana' na nleijndaa' ljo' na wanaaⁿ na nntquia̱a̱ya oo na nncwa̱a̱ya. Matsa̱'ntjoom jaa cha cantyja 'naaⁿ' Espíritu Santo nnda̱a̱ nl'aaya yuu na maty'iomyana'. Ndo' mati na nnc'o̱o̱ⁿya na neiiⁿya ndo' na meiⁿcwii ñomtiuu tic'o̱o̱ⁿya jo nnoom. 18Ts'aⁿ na luaa' mandi'ntjom nnom Cristo, cwijaawee' ntyjii Ty'o̱o̱ts'om ñ'eⁿñê, ndo' mati neiiⁿ nn'aⁿ jom. 19Cwe' nc'e jo' tsantyjo̱o̱ya meiⁿnquia nnom na nnda̱a̱ nl'aaya na tical'ua̱a̱ ndia' ñequio nn'aaⁿya na cwila'yu'. Ee na nl'aaya na ljo' nnteijndeiindyo̱ ntyja̱a̱ na nntsanajnda̱a̱ya na cwila'yuu'a. 20Jo' chii tintseityui' ts'iaaⁿ 'naaⁿ' Ty'o̱o̱ts'om na cwe' jndaa' cwii nnom nantquie na macwa'. Mayuu' cha'tso nnom nantquie lju' la'xmaⁿna', sa̱a̱ tia matseixmaⁿ' xeⁿ cantyja 'naaⁿ' cwii nnom na macwa' matsei'ndaa'na' ntyjii cwii x'ia' na matseiyu'ya ts'oom ñ'eⁿ Ty'o̱o̱ts'om. 21Yati na tinlqui' sei', tinc'ua' winom ndo' tintsa' cwii nnom na cantyja 'naaⁿ' jo' nntseilcwe'tya'na' cwii x'ia' na matseiyu', oo na nntseiquioona' jom na nnts'aaⁿ jnaⁿ oo na nnts'aana' na tityeⁿ matseiyu'ya ts'oom ñ'eⁿ Ty'o̱o̱ts'om. 22Juu na matsei'yu' cantyja 'naaⁿ' ñ'oommeiⁿ', matsa̱'ntjomna' na c'oom'tyeⁿ' cantyja 'naaⁿ'na' jo nnom Ty'o̱o̱ts'om. Ee jeeⁿ neiiⁿ' ts'aⁿ na m'aaⁿ' ts'om na xcwe mach'ee cantyja 'naaⁿ' ñ'oommeiⁿ' na tjaa meiiⁿcwii na maco'tia'na' ntyjii. 23Sa̱a̱ ts'aⁿ na tijndaa'ya ntyjii aa mayuu' na ya na nlcwa' ts'aⁿ cwii nnom nantquie ndo' xeⁿ nlcwaaⁿ'aⁿ jo', nnts'aayuuna' jnaaⁿ'aⁿ waa, ee cha'tso ljo' na mach'ee ts'aⁿ ndo' ticaljeiiyaaⁿ aa mayuu' na ya jo', maxjeⁿ jnaⁿ jo' mach'eena'.
Romanos 14


1Jnda̱ na teinom cwantindyo xuee, tue'cañoomnnda' Jesús tsjoom Capernaum. Ndo' teic'uaa ñ'oom na jnda̱ tyjeeⁿ'eⁿ, m'aaⁿ waa' cwii ts'aⁿ. 2Jndye nn'aⁿ tjomndyena jo' jo' hasta tileicwiijndeii w'aa. Meiⁿ cwe' 'ndyoots'a tîcanda̱a̱ nlquie'cañomna. Ndo' tyoñequiaaⁿ ñ'oom' Ty'o̱o̱ts'om nda̱a̱na. 3Ndo' jo' tquie'cañom ñequiee nn'aⁿ na m'aaⁿ Jesús. Tquioñ'omna cwii ts'aⁿ na ntjeiⁿ nc'ee. 4Quia na nty'iaana na tîcanda̱a̱ nnc'oontyjaa'na na m'aaⁿ ee na jeeⁿ tyeeⁿ m'aⁿ nn'aⁿ, quia jo' ty'ewana xqueⁿ w'aa. Jla'canaaⁿndyena ndyeyu na meintyjee' Jesús. Jla'c'o̱ⁿna tsuee na ndii' ts'aⁿwii'. 5Quia na nty'iaa' Jesús na cwila'yu'ya n'om naⁿ'ñeeⁿ, tsoom nnom nquii ts'aⁿ na wii': —'U jndaaya, jnda̱ seit'maⁿ ts'o̱o̱ⁿya 'u cha'tso jnaⁿ' na niom. 6Ndo' nt'om nn'aⁿ na cwit'mo̱o̱ⁿ ljeii na tqueⁿ Moisés na teindyuaandye jo' jo', jndye ñ'oom tyola'tiuuna naquii' n'omna na ticuee' n'omna Jesús. 7Jla'neiⁿ cheⁿnquieena naquii' n'omna, jluena: "Tsaⁿm'aaⁿ' ¿chiuu na luaa' matsoom? Cwa ñ'oom ntjeiⁿ matseineiiⁿ nacjoo' Ty'o̱o̱ts'om ee macanda̱ jom nnda̱a̱ nntseit'maⁿ ts'oom jnaaⁿ nn'aⁿ." 8Ndo' ntyjii Jesús na luaa' m'aaⁿ' n'omna. Tsoom nda̱a̱na: —¿Chiuu na ticuaaya nquiu'yo' ñ'eⁿndyo̱? 9¿Cwaaⁿ ñ'oom cwila'tiuu'yo' na tijndei'tina' na nntsjo̱o̱ nnom tsaⁿwii'm'aaⁿ? ¿Aa nchii cha'na jnda̱ tsjo̱o̱ nnoom na matseit'maⁿ ts'o̱o̱ⁿya jnaaⁿ'aⁿ na waa? Oo ¿aa nchii jndei'tina' nquiu'yo' na nntsjo̱o̱ na quicantyjaaⁿ, catseilcwiiñê tsuee 'naaⁿ'aⁿ ndo' cjaacaⁿ? 10Queⁿ'yo' cwenta, ja na cwiluiindyo̱ tsaⁿ na jnaⁿ cañoom'luee nntsjo̱o̱ juu ñ'oom na nquiu' 'o na jndei'tina'. Quia jo' quia na jnda̱ tco'yana' tsaⁿm'aaⁿ nla'no̱ⁿ'yo' na majndeiiticheⁿ ja waa najndo̱ nnom tsjoomnancue na nnda̱a̱ nntseit'maⁿ ts'o̱o̱ⁿya jnaaⁿ nn'aⁿ. 11Quia jo' tsoom nnom ts'aⁿ na ntjeiⁿ nc'ee: —'U re, matsjo̱o̱ya njom', quicantyja'. Catseilcwiindyu' tsuee 'naⁿ'. Cja'to' wa'. 12Ndo' mantyja teicantyja tsaⁿ'ñeeⁿ, seilcwiiñê tsuee 'naaⁿ'aⁿ. Jlueeⁿ'eⁿ na jndoo' cha'tsondye naⁿ'ñeeⁿ. Jeeⁿ tjawee' n'omna na luaa' tuii. Tyola't'maaⁿ'ndyena Ty'o̱o̱ts'om, tyoluena: —Meiⁿjom ndii' tyoonty'iaaya na nluii na luaa'. 13Jnda̱ tuii na luaa', tja Jesús cwiicheⁿ cwii ndii' 'ndyoo ndaaluee ndo' jndye nn'aⁿ ty'entyjaa'na jom. Tyo'mo̱o̱ⁿ nda̱a̱na. 14Cwii xuee mawinoom yuu na cwitioom nn'aⁿ ts'iaaⁿnda̱a̱na cwentaa' gobiernom. Jo' jo' noom'm cwii ts'aⁿ na jndyu Leví jnda Alfeo. Wacatyeeⁿ tsaⁿ'ñeeⁿ na maco'ñoom s'om na cwitioom nn'aⁿ. Tso Jesús nnoom: —Candyo'tseijomndyu' ñequio ts'iaaⁿ 'naⁿya. Ndo' teicantyja tsaⁿ'ñeeⁿ, tjatseijomñe ñ'eⁿ Jesús. 15Cwii xuee m'aaⁿ Jesús waa' Leví ñequio nn'aⁿ na cwila'jomndye ñ'eⁿñê. Jo' jo' wacatyeeⁿ nacañoom' meiⁿsa ñequio naⁿ'ñeeⁿ na cwicwa'na. Ndo' mati majndye nn'aⁿ na cwito'noom ts'iaaⁿnda̱a̱ nn'aⁿ cwentaa' gobiernom ñequio nn'aⁿ na cwila'tjo̱o̱ndye nnom Ty'o̱o̱ts'om cantyja na nquiu nn'aⁿ fariseos, teindyuaandyena ñ'eⁿñê. Ee jndye nn'aⁿ ty'entyjo̱na naxeeⁿ'eⁿ. 16Sa̱a̱ nn'aⁿ fariseos ñequio nc'iaana na cwit'mo̱o̱ⁿ ljeii na tqueⁿ Moisés, quia na nty'iaana na macwa' Jesús ñequio nn'aⁿ na cwila'tjo̱o̱ndye nnom Ty'o̱o̱ts'om ndo' ñequio nn'aⁿ na cwito'ñoom s'om cwentaa' gobiernom, ta'x'eena nda̱a̱ nn'aⁿ na cwila'jomndye ñ'eⁿñê, jluena: —¿Chiuu waayuu na macwaaⁿ'aⁿ ñ'eⁿ nn'aⁿ na cwito'ñoom s'om ndo' ñ'eⁿ nn'aⁿ na cwila'tjo̱o̱ndye nnom Ty'o̱o̱ts'om? 17Jnda̱ na jndii Jesús na luaa' cwiluena, tsoom nda̱a̱na: —Nn'aⁿ na tiwii titjo̱o̱ndyena ts'aⁿ na mach'ee nasei. Sa̱a̱ nn'aⁿ na wii, tjo̱o̱ndyena tsaⁿ'ñeeⁿ. Ja nchii na jndyo̱o̱ na nncwaⁿya nn'aⁿ na m'aⁿ cantyja na maty'iomyana', ja jndyo̱o̱ na nncwaⁿya nn'aⁿjnaⁿ. 18Nn'aⁿ na cwila'jomndye ñ'oom na tyoñequiaa Juan tsaⁿ na tyotseits'oomñe nn'aⁿ ñequio nn'aⁿ na cwila'jomndye ñ'oom na cwila'naaⁿ nn'aⁿ fariseos, m'aⁿna na cwila'cwejndo'ndyena cwii xuee. Ndo' nt'omndye joona ty'entyjaa'na Jesús, ta'x'eena nnoom, jluena: —Nn'aⁿ na cwila'jomndye ñ'oom na mañequiaa Juan cwila'cwejndo'ndyena ndo' majo'ti cwil'a nn'aⁿ fariseos, sa̱a̱ nn'aⁿ na cwila'jomndye ñ'oom na mañequiaa', tyoola'cwejndo'ndyena. ¿Chiuu na tyool'ana? 19T'o̱ Jesús cwii ñ'oom na cwe' tjañoom' cantyja 'naaⁿ' nqueⁿ. Tsoom nda̱a̱ naⁿ'ñeeⁿ: —Nn'aⁿ na cwila'jomndye na macoco ts'aⁿ ¿aa maty'iomna' na nla'cwejndo'ndyena yocheⁿ na ndii ñ'eⁿ tsaⁿs'a'ñeeⁿ ñ'eⁿndyena? Cantyjati xuee na m'aaⁿ ñ'eⁿndye naⁿ'ñeeⁿ na cwiwit'maaⁿ' na tocoom, ticatsona' na nla'cwejndo'ndyena. 20Sa̱a̱ manncue'ntyjo̱ xuee na nncwji'na' jom quii'ntaaⁿna, quia ljo'cheⁿ nla'cwejndo'ndyena. 21Seineiⁿticheⁿ Jesús cwii ñ'oom na tjañoom' cantyja 'naaⁿ' ñ'oom xco na ma'mo̱o̱ⁿ nda̱a̱na. Tsoom: —Ts'aⁿ na matseiyo̱ liaa, ticaty'iomna' na nncwjaa'ñê cwii taⁿ' liaa xco na tyootmaⁿ na nntseiyo̱o̱ⁿ liaa ntsaa. Ee na ljo' nnts'aaⁿ, quia nntmaⁿ liaa tquie quia jo' nncjaateii liaa xco, nntyjaañena' liaa ntsaa, ndo' cwajndiiti nnc'ioo'ñena' liaa ntsaa'ñeeⁿ. 22Mati ts'aⁿ na mach'ee winom tijoom nntioom juuna' tjaⁿ na jnda̱ teijndyo. Ee xeⁿ na ljo' nnts'aa ts'aⁿ nnt'ioo' tjaⁿ'ñeeⁿ, mana cwiwi'ndaa'na', ndo' mati nlcwe' winom. Jo' chii maty'iomna' na ts'om tjaⁿ xco nnc'oocuena'. 23Cwii xuee na cwita'jndyee nn'aⁿ judíos, mawinom Jesús yuu na niom ntjom lqueeⁿ trigo. Ndo' nn'aⁿ na cwila'jomndye ñ'eⁿñê, yocheⁿ na cwiwinomna jo' jo', to̱'na na cwit'ioo'ndyena meiⁿ ndyee xu'lqueeⁿ. 24Nt'om nn'aⁿ fariseos jluena nnom Jesús: —Queⁿ' cwenta naⁿm'aⁿ', ¿chiuu na cwil'ana cwii na ticatsa̱'ntjomna' xuee na cwita'jndya̱a̱ya? 25T'o̱ Jesús, tsoom nda̱a̱na: —'O, ¿aa nchii jnda̱ jla'naⁿ'yo' ñ'oom chiuu s'aa David quia na seitjo̱o̱na' na nlcwaaⁿ'aⁿ? Sa̱a̱ tyoolancjoo'ndyo' cantyja 'naaⁿ'aⁿ. Jom t'oom na ñejnoom'm ndo' mati nn'aⁿ na ñ'eeⁿ ñ'eⁿñê. 26Tjaqueⁿ'eⁿ naquii' wats'om 'naaⁿ' Ty'o̱o̱ts'om ndo' tcaaⁿ tyoo' nnom Abiatar tyee na cwiluiitquieñe. Jnaaⁿ'aⁿ ntyoo'ñeeⁿ. Tcwaaⁿ'aⁿ joona' ndo' mati tquiaaⁿ na tcwa' nn'aⁿ na ñ'eeⁿ ñ'eⁿñê. Ndo' ntyoo'ñeeⁿ na jnda̱ tquia nn'aⁿ nnom Ty'o̱o̱ts'om, ticwanaaⁿ na nlcwa' meiⁿnquia ts'aⁿ, macanda̱ ntyee wanaaⁿ na nlcwa'na juuna'. 27Tsoticheⁿ Jesús nda̱a̱na: —Tqueⁿ Ty'o̱o̱ts'om xuee na nnta'jndyee nn'aⁿ cha na nnteijndeiina' joona, nchii seijndaa'ñê na nnts'aana' xjeⁿ 'o na nndu'yo' na jeeⁿ t'maⁿ xuee tseixmaⁿna'. 28Jo' chii ja na cwiluiindyo̱ ts'aⁿ na jnaⁿ cañoom'luee waa na matseixmaⁿya na nntsjo̱o̱ ljo' wanaaⁿ na cal'a nn'aⁿ xuee na cwita'jndya̱a̱ya.
Marcos 2


1Cwii xuee Pedro ñ'eⁿ Juan ljo'yu ty'ena wats'om t'maⁿ na ndyee na matmaaⁿ xjeⁿ na cwi'oola'neiⁿ nn'aⁿ nnom Ty'o̱o̱ts'om. 2Ndo' jo' jo' m'aaⁿ cwii tsaⁿs'a na tuiiñe na ntjeiⁿ nc'ee. Juu tsaⁿ'ñeeⁿ 'io ndi 'io tyo'ooñ'om nn'aⁿ jom wats'om t'maⁿ, tyoqueⁿna jom 'ndyoots'a na jndyuna' Jeeⁿ Neiⁿncoo' cha nnda̱a̱ nlcaaⁿ ljo' na matseitjo̱o̱na' jom nda̱a̱ nn'aⁿ na cwi'ooquie' jo' jo'. 3Quia na nty'iaaⁿ'aⁿ Pedro ñ'eⁿ Juan na macwi'ooquie'na naquii' wats'om'ñeeⁿ tcaaⁿ s'om nda̱a̱na. 4Ndo' nty'iaa' Pedro ñequio Juan jom. Tso Pedro nnoom: —Aa re sa, canty'ia' nda̱a̱yâ. 5Quia jo' nty'iaaⁿ'aⁿ nda̱a̱na ee seitioom waa na nñequiana na nnco'ñoom. 6Sa̱a̱ matso Pedro nnoom: —Ja meiⁿ s'om xuee meiⁿ s'om cajaⁿ tjaa'naⁿ na maleiñ'o̱ⁿya, sa̱a̱ cantyja na maleiñ'o̱ⁿtya̱ nñequiaya na nnco'ñom'. Ñequio xuee' Jesucristo, tsaⁿ na jnaⁿ Nazaret, quicantyja' ndo' cja'ca'. 7Jnda̱ chii t'uii Pedro ts'o̱o̱ⁿ ntyjaya seiwe tsaⁿ'ñeeⁿ jom. Mañoom' tco'yana' nda'nc'eeⁿ ñequio candyo'nc'eeⁿ. 8Jo' na ñejomto teicantyjaaⁿ. Teintyjeeⁿ'eⁿ ndo' to̱o̱ⁿ'o̱ⁿ na tjacaⁿ. Tjaqueⁿ'eⁿ naquii' wats'om t'maⁿ ñ'eⁿndyena. Tyojaacaⁿ ndo' tyowantyjaaⁿ ndo' tyotseit'maaⁿ'ñê Ty'o̱o̱ts'om. 9Ndo' cha'tsondye nn'aⁿ na too'ndye naquii' wats'om tyonty'iaana na tyojaacaⁿ ndo' tyotseit'maaⁿ'ñê Ty'o̱o̱ts'om. 10Ee tajnaaⁿ'na na jom ts'aⁿ na ñetacatyeeⁿ 'ndyoots'a wats'om t'maⁿ'ñeeⁿ na jndyuna' Jeeⁿ Neiⁿncoo'. Majom na tyocaaⁿ ljo' na matseitjo̱o̱na' jom nda̱a̱ nn'aⁿ. Jo' na jeeⁿ tyotseitsaⁿ'na' joona ndo' jeeⁿ tjawee' n'omna na jnda̱ tco'yana' nc'eeⁿ. 11Wats'om'ñeeⁿ waa cwii leiroo'na' na jndyuna' Salomón. Jo' jo' tquiontyjaa' cha'tsondye nn'aⁿ na cwityueneiiⁿna. Ee ts'aⁿ na tco'yana' nc'ee jo' jo' tiñe'ca'ñeeⁿ Pedro ñequio Juan. 12Quia na nty'iaa' Pedro na cha'tsondye nn'aⁿ jnda̱ jla'candyoo'ndyena, matsoom nda̱a̱na: —'O re nn'aⁿya Israel, ¿chiuu na jeeⁿ matseitsaⁿ'na' 'o? ¿Chiuu na jeeⁿ cwinty'ia'yo' nda̱a̱yâ na chacwijom cwila'tiuu'yo' na cwe' na jnda̱a̱ ncjo̱o̱yâ oo cwe' nc'e na jeeⁿ cwila't'maaⁿ'ndyô̱ Ty'o̱o̱ts'om jo' na majaacaa tsaⁿm'aaⁿ'? Meiⁿchjoo nchiijo'. 13Ee nquii Ty'o̱o̱ts'om na tyotseit'maaⁿ'ñe welooya Abraham na ñet'oom teiyo, na tyotseit'maaⁿ'ñe welooya Isaac, ndo' welooya Jacob, ndo' tyola't'maaⁿ'ndye nt'omcheⁿ welooya na jndyowi'cantyjoo', jom seit'maaⁿ'ñê Jnaaⁿ Jesús, na jla'quioo'yo' luee naⁿmaⁿn'iaaⁿ cha cue'. Ndo' meiiⁿ Pilato ñe'catseicandyaañe jom, sa̱a̱ tîtancue'yo'. Sa'yo' nacjoom'm meiiⁿ juu ñe'catseicandyaañe jom. 14'O nchii taⁿ'yo' na nndyaañe nquii na cwiluiiñe na lju' ts'om ndo' na tyoch'ee yuu na maty'iomyana'. 'O taⁿ'yo'yo' na nndyaañe ts'aⁿ na ñeseicwjee nn'aⁿ. 15Jla'cue'yo' nqueⁿ na mañequiaaⁿ na cwitando' nn'aⁿ. Sa̱a̱ Ty'o̱o̱ts'om tquiaa na tando'xcoom na tueeⁿ'eⁿ ndo' jâ cwitjei'yuu'ndyô̱ na ljo'. 16Nc'e na cwilayu'ya cwii n'o̱o̱ⁿyâ ñ'eⁿ xuee' Jesús, jo' na tquiaana' najnda̱ nc'ee tsaⁿm'aaⁿ' na cwinty'ia'yo' ndo' na cwita'jnaⁿ'yo'. Ee nc'e juu na cwilayuu'yâ n'o̱o̱ⁿyâ ñequio Jesús, jo' na cha'tsondyo' cwinty'ia'yo' na canda̱a̱' tco'yana' tsaⁿm'aaⁿ'. 17'Ndo' ntyjiiya, 'o nn'aⁿya, na tîcala'no̱ⁿ'yo' ljo' l'a'yo' ñequio naⁿmaⁿn'iaaⁿ 'naⁿ'yo' jla'cue'yo' Jesús. 18Sa̱a̱ laa'ti' waa na seicanda̱a̱'ñe Ty'o̱o̱ts'om ñ'oom na seineiiⁿ ñequio ndyuee profetas na maxjeⁿ nncue' Cristo tsaⁿ na jñoom. 19Jo' chii calcwe' n'om'yo' ndo' cata'ndyo'xcwe'yo' nnom Ty'o̱o̱ts'om cha nntseicanoom'm jnaⁿ'yo' ndo' na nñequiaaⁿ na ntseixcona' cantyja na cwitsaam'aⁿ'yo' joo nnoom. 20Ndo' na ljo' njñomnnaaⁿ'aⁿ Jesucristo, tsaⁿ na nncwji'n'maaⁿñe 'o, ee teiyo seijndaa'ñê na luaa' nnts'aaⁿ. 21Sa̱a̱ macaⁿna' na caljoo'ñe Jesucristo cañoom'luee hasta quia na jnda̱ seicanda̱a̱'ñena' cha'tso ñ'oom na seineiiⁿ ñequio ndyuee profetas na tyoñequia ñ'oom'm tandyo xuee. 22Ee tyotso Moisés nda̱a̱ welooya na ñet'om teiyo: "Nquii Ta Ty'o̱o̱ts'om njñoom cwii nn'aⁿ'yo' na m'aⁿ'yo' na nñequiaa ñ'oom'm cha'xjeⁿ na jñoom ja. Queⁿ'yo' cwenta cha'tso ñ'oom na nntseineiⁿ tsaⁿ'ñeeⁿ nda̱a̱'yo'. 23Ee meiⁿcwi'ñeeⁿcheⁿ ts'aⁿ na tiqueⁿ cwenta ñ'oom na nntso tsaⁿ'ñeeⁿ nncwji'ndyo̱na' juu quii'ntaaⁿ nn'aⁿ Israel." 24Tsoti Pedro: —Cha'tsondye profetas cha'na Samuel ñequio nn'aⁿ na cwiñet'om jnda̱ na tue' tsaⁿ'ñeeⁿ, tyoluena na nluii cha'xjeⁿ na cwiluii je'. 25Ñequio ndyuee profetas tquiaa Ty'o̱o̱ts'om ñ'oomtyeⁿ ndo' 'o laxmaⁿ'yo' na nnda'yo' naya na cwit'mo̱o̱ⁿ joona' ndo' cha'xjeⁿ ñ'oom na seijndaa'ñetyeⁿ Ty'o̱o̱ts'om nda̱a̱ welooya na ñet'om teiyo quia tsoom nnom welooya Abraham: "Quii'ntaaⁿ nn'aⁿ tsjaaⁿ 'naⁿ' na nncjaawi'cantyjoo' nluiiñe ts'aⁿ na njño̱o̱ⁿya na m'aⁿ'yo'. Ndo' nc'e juu nntio'naaⁿndyo̱ cha'tsondye nn'aⁿ tsjoomnancue." 26Jo' chii quia na s'aa Ty'o̱o̱ts'om na ta'ndo'xco Jnaaⁿ na tue', najndyee tio'naaⁿñê 'o na jñoom juu na m'aⁿ'yo' cha tincwiindyo' 'o nlcwe' n'om'yo' natia na cwil'a'yo'.
Hechos 3


1Cha'tsondye nn'aⁿ na cwindye'ntjomtyeⁿ nda̱a̱ patrom, matsona' na cala't'maaⁿ'ndyena patrom 'naaⁿna ñequio na xcwee' n'omna cha tincju'naaⁿñena' na ñoomñoom ñ'oom nlaneiⁿ nn'aⁿ nacjoo' Ty'o̱o̱ts'om ndo' mati nacjoo' ñ'oom na cwit'mo̱o̱ⁿya. 2Ndo' quia la'xmaⁿ patrom 'naaⁿna nn'aⁿ na cwila'yu', jeeⁿ matsona' na cala't'maaⁿ'ndyena naⁿ'ñeeⁿ ee na nn'aaⁿndyena nc'e na cwila'yu'na. Maty'iomna' na yati candye'ntjomna nda̱a̱ naⁿ'ñeeⁿ. Ee ts'iaaⁿ 'naaⁿ naⁿ'ñeeⁿ cwil'ana ndo' cwiluiindyena na nn'aaⁿndyena na wi' n'om ntyjeendyena nc'e tjom na cwila'yu'na. Ca'mo̱ⁿ' ndo' quiaa' ñ'oommeiⁿ' nda̱a̱ nn'aⁿ. 3Xeⁿ m'aaⁿ cwii ts'aⁿ na ñomquiati ñ'oom na ma'mo̱o̱ⁿ na juu ñ'oom'ñeeⁿ titseijomna' ñequio ñ'oom na xcweti cantyja 'naaⁿ' Ta Jesucristo na ticateijndeiina' na wjaaquieñe ts'aⁿ cantyja 'naaⁿ'aⁿ, 4jom matseis'aañê sa̱a̱ meiⁿchjoo ticatsei'no̱o̱ⁿ'o̱ⁿ, cwe' jndyeto matseineiiⁿ cantyja 'naaⁿ' ñ'oom na nquiu nn'aⁿ judíos ndo' matseintja'ñê ñ'eⁿ nn'aⁿ cantyja 'naaⁿ n'oom'ñeeⁿ. Jo' na cwinaⁿna' na cwila'ta̱a̱' n'om nn'aⁿ nc'iaana, ndo' m'aⁿna na jndoondye ntyjeena, cwila'jnaaⁿ'ndyena, ndo' tiya m'aaⁿ' n'omna cantyja 'naaⁿ nc'iaana, 5jo' chii tileicantycwii na cwila'ntja'ndye nn'aⁿ na tajo'ndyo cwicwila'tiuuna, na tatîcata'jnaaⁿ'na ñ'oom na mayuu'. Cwila'tiuuyoona na ñ'oom 'naaⁿ' Ty'o̱o̱ts'om na matseiyu' ts'aⁿ cwiluiiñena' cwii nnom na nleityañe ts'aⁿ. 6Ñ'oom na mayuu' na ts'aⁿ na matseiyu' ñequio Ty'o̱o̱ts'om, cantyja 'naaⁿ' jo' matseixmaⁿ cwii na jndati nchiiti na nleityañe ts'aⁿ tsjoomnancue. Sa̱a̱ macaⁿna' na caljoya ts'oom ñequio cha'tso na jnda̱ jnaaⁿ'aⁿ nnom Ty'o̱o̱ts'om. 7Ee tjaa'naⁿ ljo' tquio̱cho̱o̱ya tuiindyo̱ tsjoomnancue ndo' tjaa'naⁿ ljo' ya nntsaacho̱o̱, 8xeⁿ niom na cwicwaa'a ndo' niom liaaya, maty'iomna' ñequio nmeiⁿ' caljoya n'o̱o̱ⁿya. 9Ee nn'aⁿ na ñe'cwityandye, mat'uiina' joona cha'cwijom cwii teinco', na jndye nnom na ntjeiⁿ na matsei'ndaa'na' joona na matiomna' joona na nnt'uiiwi'na' na nntsuundyena. 10Ee juu na matseicandya' ts'om ts'aⁿ s'om, tseixmaⁿna' x'ee cha'tso nnom natia. Ndo' m'aⁿ nn'aⁿ nc'e na queeⁿ n'omna s'om jnda̱ maju'taaⁿñena' joona cantyja na cwila'yu'ya cwii n'omna ñ'eⁿ Ty'o̱o̱ts'om ndo' jndye nnom nawi' jnda̱ mamanchjena' joona. 11Sa̱a̱ 'u je' na cwiluiindyu' cwentaa' Ty'o̱o̱ts'om, cwji'ndyu' cantyja 'naaⁿ' nmeiiⁿ'. Cja'ntyjo̱' cantyja 'naaⁿ cha'tso na maty'iomyana'. Quiaandyu'ñ'eⁿ' cantyja 'naaⁿ' Ty'o̱o̱ts'om, na nntseiyu'ya' ts'om' ñ'eⁿñê, na c'oom' na wi' ts'om' nn'aⁿ, meiiⁿ wi' matjom' sa̱a̱ ti'ndiinc'uaa'ndyu', c'oom nioom'cheⁿ ts'om' ñequio nn'aⁿ. 12Catseijndu' cha nla'yu' nn'aⁿ. Tyeⁿcaljoo'ndyu' cantyja na mañequiaa Ty'o̱o̱ts'om na matseixmaⁿ' na ticantycwii na wando' añmaⁿ 'naⁿ' ee macwe' jo' tqueeⁿ'ñê 'u, ndo' na tjei'yuu'ndyu' cantyja 'naaⁿ' na matseiyu'ya' ts'om' nda̱a̱ jndyendye nn'aⁿ. 13Jesucristo ya ñ'oom tjei'yuu'ñê jo nnom Poncio Pilato. Jo' chii jo nnoom ñequio jo nnom Ty'o̱o̱ts'om na mañequiaa na cwita'ndo' cha'tso, luaa ñ'oom na matsa̱'ntjo̱ⁿya 'u Timoteo, 14na catseicanda̱' ñ'oom na maqua̱ⁿya njom', tintseichui' joona' cha ticaⁿna' na ndi'tia'. Catseicanda̱' joona' hasta xjeⁿ na nncwjee'nnda' Jesucristo. 15Quia na ntyjii Ty'o̱o̱ts'om na jnda̱ tue'ntyjo̱ xjeⁿ, nnts'aaⁿ na nntseicanda̱a̱'ñena' na luaa' ee macanda̱ nqueⁿ cwiluiiñê na tjacantyja na matsa̱'ntjoom. Jom tseixmaaⁿ Rey nda̱a̱ cha'tsondye nn'aⁿ na tjacantyja na cwitsa̱'ntjom, jom cwiluiiñê na matsa̱'ntjoom cha'tsondye nn'aⁿ na cwitsa̱'ntjom. 16Manda̱ nqueⁿ m'aaⁿ ndo' m'aaⁿ na tijoom cueeⁿ'eⁿ. M'aaⁿ yuu caxuee yuu na leicanda̱a̱ nntseindyoo'ñe ts'aⁿ. Tjaa 'ñeeⁿ juu na jnda̱ nty'iaa' jom meiⁿ xonda̱a̱ nty'iaa' ts'aⁿ jom. Tseixmaaⁿ na ñequii'cheⁿ catseit'maaⁿ'ñena' jom ndo' najndeii na matsa̱'ntjoom. Amén. 17Nn'aⁿ na tyandye, catsa̱'ntjom' na ticatjeii's'andyena meiⁿ tilacantyjaa' n'omna juu na tyandyena, ee tijndaa' aa nljotyeⁿna' lueena. Cantyjaa' n'omna nquii Ty'o̱o̱ts'om na jeeⁿ canda̱a̱' mañequiaaⁿ cha'tso 'naⁿ na nnteijndeiina' jaa. 18Catsa̱'ntjom' joona na cal'ana naya nn'aⁿ, jo' na nncuaa na tyandyena na majndye nnom na ya cwil'ana, na tic'omna na ntycwiina, 'naⁿ na niom lueena, catei'jndeiina nn'aⁿ. 19Ee na nl'ana na ljo', nla'wena cwii nnom na tyandyena, na juuna' matseijomna' x'ee ñ'oom na nnc'o̱na' ñ'eⁿndyena 'io cha, ndo' na nla'xmaⁿna na ticantycwii na cwita'ndo'na. 20'U Timoteo, cateixe' ñ'oom naya 'naaⁿ' Ty'o̱o̱ts'om na jnda̱ to'ñom'. Tintseiñ'oom'ndyu' ñ'oom na cwilue nn'aⁿ na cwe' cwila'ñ'eeⁿ'to ndyuee, na tileicwijndaa'. Meiⁿ tintseiñ'oom'ndyu' ñ'oom na wjaana' nacjoo' ñ'oom na mayuu' na cwilue nn'aⁿ na tjacantyja na yana' meiiⁿ na tiyuu' juuna' 21ee ñ'eeⁿ nn'aⁿ na nmeiiⁿ' laxmaⁿ ndo' na ljo', jnda̱ tju'taaⁿñena' joona na cwilayu'ya n'omna. Quiaa Ty'o̱o̱ts'om na nncoñom' naya na matseixmaaⁿ.
1 Timoteo 6